
Néhány szót elöljáróban 


A , Dzsezirat-el-Arab" (Az Arabok szigete), azaz Arab-félsziget 
délnyugati peremén fekvő Jemeni Népi Demokratikus Köztársaság, 
vagy röviden Dél-Jemen, fiatal ország, de történelme évezredekre 
nyúlik vissza. 

Tájait a földkéreg vajúdásának gigászi erői alakították, lakóit a 
mostoha természettel vívott szüntelen harc formálta. A tengerpar- 
ton harc a tengerrel, a hegyekben küzdelem a termőtalajért, az 
ország belsejének száraz aszóiban küszködés az éltető vízért. 

A kegyetlen küzdelem kemény, találékony, szívós embereket for- 
mált, akik meg tudták lovagolni az Indiai-óceán hullámait, akik biz- 
tonsággal tudták átvezetni karavánjaikat a naptól perzselt, víz nél- 
küli pusztaságok végtelenjén, akiknek a szorgalma, az árucsere 


iránti hajlama és érzéke virágzó kereskedelmet hozott létre, akik- 
nek a szép és jó iránti vágyakozása nagyszerű kultúrát, remek 
építészeti és művészeti alkotásokat teremtett. Művészeti alkotásaik 
hűen tükrözik világjáró voltukat, sokoldalú kapcsolataikat a világ 
más országaival és népeivel: az egyiptomiakkal, görögökkel, ró- 
maiakkal, perzsákkal, Indiával és Távol-Kelettel. 

A virágzás évszázadait az idegen megszálással együttjáró 
pusztulás, hanyatlás, a világ politikai és gazdasági változásainak 
harapófogójában való vergődés követte. A harc még ma is folyik. 
A fiatal államnak még sok nehézséggel kell megbirkóznia, hogy 
ismét elérhesse a rég letűnt évszázadok fényét, jólétét, megélhetést, 
reményteljes jövőt biztosítva szorgalmas népének. 


Eudaemon Arabia — Arabia Felix — Boldog Arábia 


A Vörös-tenger, az Indiai-óceán és a Perzsa- (Arab) öböl által 
közrefogott hatalmas Arab-félszigetet a rómaiak három részre 
osztották: 

— a Sínai-félsziget sziklás pusztaságát Arabia Petraea (Köves 
Arábia) névvel illették; 

— a Föníciától és Szíriától dél felé húzódó nagy kiterjedésű sivata- 
gok neve Arabia Deserta (Arab Pusztaság) volt; 

— de a félszigetnek a Vörös-tenger déli fele és az Ádeni-öböl által 
közrefogott délnyugati csücskét: a mai Jemeni Arab Köztársa- 
ság (Észak-Jemen) és Jemeni Népi Demokratikus Köztár- 
saság (Dél-Jemen) területét a rómaiak Arabia Felixnek, a gö- 
rögök: Eudaemon Arabiának: Boldog Arábiának hívták. 

És méltán! 
Az időszámításunk előtti 12. századtól az időszámításunk utáni 

6—8. századig a vidék legértékesebb terméke a tömjén és míirha 


volt. Periplus görög tengerészkapitánynak az Eritreai-tengerről 
1900 évvel ezelőtt készült leírásában olvashatjuk az alábbiakat: 

, A szárazföld messzire visszahúzódik és egy nagyon mély, 
széles öböl következik, aminek a neve Sachelites. Mögötte fekszik 
a tömjén-ország. Magas, sűrű ködbe és vastag felhőkbe burko- 
lódzó, nehezen járható hegyek borítják. Ott nőnek a tömjént adó 
fák. Ezek nem nagyok és nem magasak. A tömjén cseppekben 
ragad a kérgükre, hasonlóan az egyiptomi gyantát könnyező fák- 
hoz. A tömjént a király rabszolgái, valamint a büntetésüket töltő ra- 
bok gyűjtik össze." 

A tömjén aromás illatú, gumiszerű gyanta; a Boswellia-fa ter- 
méke. Könnyen és fényes lánggal ég, miközben sajátos illatú, 
szürkésfehér füstöt áraszt. A mirhát adó akáciaféle főleg a jemeni 
hegyek napsütötte, sziklás oldalain díszlik. 

Az ókorban mind a tömjént, mind a mirhát nagy becsben tartották. 


Az egyiptomiak vallási szertartásaikban bőven alkalmazták a , füs- 
tölést". A díszes arany, ezüst vagy réz füstölőkbe izzó faszenet he- 
lyeztek, erre szórták a tömjén- és mirhaport. A balzsamos illat misz- 
tikus ,ködbe" burkolta környezetét. A füstölés szertartása más 
vallásokban is elterjedt a Földközi-tengertől a Távol-Keletig. 
Egyiptomi feljegyzések szerint III. Ramszesz fáraó az i. e. 12. szá- 
zadban külön tömjénraktárt építtetett Ámon templomában. Ugyan- 
csak külön kamrát építettek a zsidók a tömjén őrzésére a jeruzsá- 
lemi Nagytemplomban. I. Dareiosz perzsa király évi 30 tonna töm- 
jént kapott Arábiából. A babiloniak is hasonló mennyiségű tömjén 
füstjével övezték Bál isten színarany szobrát a Zigurrat tetején. 
Több vallás különféle szertartásaiban máig is alkalmazza. 

Az arab vendéglátásnak még ma is fontos kelléke a füstölő. 
A nagy lakomákat követő kéz- és szájmosás után fiatal fiúk járnak 
körbe a füstölővel és megfüstölik a vendégek hónalját, szakállát, 
illetve nyakát. 

A tömjént és a mirhát illatukon kívül gyógyító, főleg fertőtlenítő 
hatásuk miatt is becsülték. Plinius mérgek ellen ajánlja. Avicenna 
szerint a tömjén kitűnő gyógyszer a daganatok, fekélyek, mellkasi 
fájdalmak, hányás, hasmenés és láz ellen. Indiában és a Távol- 
Keleten külsőleg karbunkulusok, furunkulusok és szájüreg gyulla- 
dás ellen használták; belsőleg pedig gonorrhea, lepra és golyva 


ellen. Nagyrabecsülték élinkítő, idegnyugtató, fájdalomcsillapító, 
vérzéselállító és sebgyógyító tulajdonságait is. A mirhát az egyip- 
tomiak ezen kívül a múmiák balzsamozására is használták. 

Ma már sem a tömjént, sem a mirhát nem alkalmazzák gyógyá- 
szati célokra, mivel bebizonyosodott, hogy semmiféle gyógyító ha- 
tásuk nincs. Még mindig jelentős szerepet játszanak azonban a 
kozmetikában, az illatszergyártásban és a különféle vallási szer- 
tartásokban, noha felhasználásuk távolról sem olyan mérvű, mint 
az ókorban volt. 

Két-háromezer évvel ezelőtt a tömjént és a mirhát a mai Jemen 
területén gyűjtötték össze és a , tömjénúton" szállították a Vörös- 
tenger mentén Egyiptomba, Föníciába, onnan Hellászba, illetve a 
Római birodalomba. A tömjénút másik ága a Ruba-el-Háli homok- 
sivatag északnyugati peremén a Perzsa-öböl menti Ukairba veze- 
tett és onnan tovább északra Mezopotámiába, illetve Perzsiába. 
Kana kikötőjéből pedig hajók vitték Indiába és a Távol-Keletre. 

A tömjénhez és mirhához csakhamar csatlakoztak India és a 
Távol-Kelet kincsei: selyem, arany, ezüst, elefántcsont, fűszerek, 
drága- és féldrágakövek, értékes fafélék. A virágzó átmenő keres- 
kedelem területileg kicsi, de gazdag szemita-arab városállamok 
kialakulásához vezetett. Ezek később nagyobb királyságokká, 
birodalmakká egyesültek. 


Letűnt birodalmak nyomában 


Dél-Arábia területe a jégkorszakok idején sokkal csapadékosabb 
lehetett, a ma száraz folyóvölgyek (aszók vagy vádik) medrében 
bővízű folyók hömpölyögtek. Az időszámításunk előtti hatezertől 
kezdődően az éghajlat egyre szárazabbá és melegebbé vált. A dús 
növényzetet fokozatosan ligetes szavannák, majd füves puszta- 
ságok váltották fel. A folyók eltűntek, de a talajvíz szintje még közel 
maradt a felszínhez és ahol nem voltak bővízű források, ott a lakos- 


ság az aszók medrében ásott sekély kutakból könnyen felszínre 
tudta hozni az éltető vizet. 

Jemen történelme az időszámításunk előtti 14. század körül 
kezdődik. Arab hagyományok szerint azokban az időkben az ád 
nép lakta Dél-Arábiát a Perzsa- (Arab) öböltől a Vörös-tengerig. 
Ősapjuk, Ád a Noé utáni negyedik generációhoz tartozott: apja 
Áussz, nagyapja Aram, dédapja Szem, ükapja pedig Noé volt. 


Az ád népet — nyilván a fennmaradt legendák alapján — a 
Korán sok szúrája említi. Prófétájuk Húd volt, akinek a Mukallától 
120 kilométerre északra fekvő sírja ma is látogatott zarándokhely. 
Az ád nép a nagy jólétben dölyfössé, zsarnokoskodóvá vált, 
elnyomta a vele együtt élő népeket. Allah három éven áttartó éhin- 
séggel figyelmeztette őket, és amikor ez sem használt, egy forró 
szélvihar homokkal temette be földjeiket és elpusztította települé- 
seiket. A thamud népcsoport túlélte a katasztrófát és folytatta a 
homoknyelvek között megmaradt földek művelését. 

A Korán szerint a thamud nép az ád nép idősebb ága. Névadójuk, 
Thamud Aram testvérének: Ábirnak a fia, nagyapja Szem, a déd- 
apja pedig Noé volt. Az ádoktól északabbra, a mai Medina és Szíria 
közötti területen éltek. Egy Szárgon asszír királyra vonatkozó, 
i. e. 715-ben készült ékírásos feljegyzés név szerint említi a 
thamudokat, mint akik az Arab-félsziget keleti és középső részét 
népesítik be. 

Közben folytatódott a terület kiszáradása, egyre kevesebb lett 
a víz. A thamudok vezetői igyekeztek a még meglevő kevés 
vizet a maguk számára kisajátítani: a szegényektől megtagadták 
az öntözővíz, valamint a legelők használatát. Ehhez fűződik a , nős- 
tény teve" legendája. Szálih, a thamudok prófétája figyelmeztette 
a gazdagokat, hogy Allah egy nőstény tevét küldött a vidékre és ha 
ezt a tevét megölik, amikor a forrásnál szomját oltja, akkor Allah el- 
pusztítja a bűnös népet. A nőstény teve azt jelképezte, hogy az 
Allah által adott víznez és legelőhöz minden élőlénynek egyfor- 
mán joga van, és aki a vizet és legelőt magának kisajátítja, az 
szembe helyezkedik Allah akaratával. Szálih figyelmeztetése 
süket fülekre talált. A tevét megölték, mire Allah rettenetes föld- 
rengéssel elpusztította a thamudokat. 

Jemen lakói az i. e. 13. században keveredtek az északról be- 
vándorló északi és középső szemita népekkel: zsidókkal, ará- 
miaiakkal, észak-arabokkal, és kialakultak a különböző népcso- 
portok: szábeusok, himjariták, katabániak, mineusok és hadrámiak. 


Elsőként a szábeus állam, Sába alakult meg a mai Észak-Jemen 
keleti felében a 3000 m fölé nyúló hegyvidék védett keleti oldalán 
az i.e. 13. században. Legalább 300 éven át a szerzetes mukarri- 
bok vezették, majd királysággá alakult (, mukarrib" hozzávetőle- 
gesen: egyesítő, összetartó). 

Az ország fővárosa: az azóta teljesen eltűnt Szárua (Sarwah) 
a tömjénút egyik fontos csomópontja volt, és az átmenő kereske- 
delem gyorsan növelte a lakosság jólétét. Legendás gazdagságuk- 
ról mind a Biblia, mind pedig a Korán megemlékezik. Sokan úgy 
gondolják, hogy itt terült el az aranybányáiról és drágaköveiről hí- 
res Ofir. Mások amellett kardoskodnak, hogy Ofir Szomáliával 
azonos. Mindenesetre a szábeusok meghódították Szomáliát és 
Etiópiát (Abesszínia) is. Az alig negyven kilométer széles Báb-el- 
Mandeb, a Vörös-tenger déli , kapuja" (báb—kapu) már akkor sem 
jelentett akadályt. A szábeus és himjarita ábécét átvette az etióp 
nyelv is. Abesszínia korai történelmét ,,A királyok dicsőségének 
könyve" (Kebre Nagaszt) tartalmazza. (Sir E. A. Wallis Budge for- 
dította le angolra — Oxford, 1932.) Ez Sába királynőjét és egyetlen 
fiát, I. Meneliket, az abesszín uralkodócsalád megalapítójaként 
említi. 

Ki volt ez a legendás királynő, arab nevén Bilkisz? Csupán 
annyit tudunk róla, amennyi a Királyok dicsőségének könyvében 
és a Bibliában (Királyok I. könyve) ránk maradt. Semmiféle korabeli 
feljegyzés, szobor vagy kép nem maradt róla. A későbbi híres 
fővárosban: Máribban talált feljegyzések egyetlen uralkodót sem 
említenek az i.e. 8. századot megelőző időkből. Márpedig Bilkisz- 
nek Salamon királlyal nagyjából egyidőben kellet uralkodnia, 
hiszen a Biblia és a Korán szerint is felkereste a bölcs királyt, aki 
egyesek szerinti. e. 992—952, mások szerinti. e. 961—922 között 
uralkodott. Vannak akik úgy gondolják, hogy a királynő egy északi 
nomád törzs feje volt. Jób könyvének első fejezete a szábeusokat 
portyázó nomádokként említi: , És a szábeusok rájuk törtek és el- 
rabolták őket; bizony mondom neked, éles kardjukkal lekaszabol- 


ták a szolgákat; és egyedül én menekültem meg, hogy ezt elmond- 
hassam neked." 

Akkoriban nem volt szokatlan, hogy az arab-szemita törzseket 
királyok helyett királynők vezették. Az i.e. 8—6. századi asszír ék- 
írásos feljegyzések sokkal több észak-arábiai királynőt említenek, 
mint királyt. Ez azonban nem zárja ki, hogy Dél-Arábiában is lehet- 
tek királynők. 

A Királyok első könyvének tizedik fejezete részletesen leírja Bil- 
kisz nagy pompával lezajlott látogatását Salamon királynál. A ki- 
rálynőnek a lélegzete is elállt a Salamont körülvevő pompától és 
gazdagságtól. Elismeréssel adózott bölcsességének és elfogadta 
Salamon hitét. , Majd adott a királynak százhúsz talentum aranyat, 
s igen sok fűszert, meg drágaköveket; sohasem hoztak többé 
annyi fűszert, mint amennyit Sába királynője adott Salamon király- 
nak." 

, Salamon király pedig adott Sába királynőjének mindent amit 
csak akart és kért tőle azon felül, amit királyi bőkezűsége ajándé- 
kozott neki. Erre az szolgálóival együtt visszatért országába." 

Számtalan legenda született Bilkisz királynő, Sába uralkodójá- 
nak személye körül. 

Rosszakarói azt terjesztették róla, hogy kecskelába van. Ez a 
pletyka Salamon fülébe is eljutott. Ezért a királynő megérkezése 
előtt utasította építészeit, hogy a trón felé vezető úton építsenek 
egy olyan csarnokot, amelynek padlózata tükörfényes kristályból 
legyen és pontosan azt a benyomást keltse, mintha vízen kellene 
átmenni. Úgy is történt. Amikor a királynő meglátta az előtte tükrö- 
ződő , vizet", kecsesen felemelte szoknyáját, így a király meglát- 
hatta hosszú ujjú, szépen boltozott lábfejét és karcsú bokáját. 

A Korán szerint a legenda szimbolikus. Az átlátszó kristály az 
Igazságotjelképezi, ami feltárja a valóságot, az igaz hit tisztaságát. 

Egy másik történet szerint az elbüvőlő királynő nagyon megtet- 
szett Salamonnak, aki az akkori idők szokásai szerint egyáltalán 
nem vetette meg a szexuális gyönyöröket. Ámde az erényes királynő 


minden szerelmes közeledését tapintatosan elhárította. A király 
úgy rendezte a dolgokat, hogy hálószobáik egybenyíljanak. Mikor 
látta, hogy vágyakozása hiábavaló, egyik este elrendelte, hogy a 
pompás vacsora csupa fűszerezett ételből álljon, és hogy a király- 
nő ágya melletti vizeskorsót hagyják üresen, az ő ágya mellett állót 
pedig töltsék meg kristálytiszta hideg vízzel. A pihenni tért király- 
nőt első, könnyű álma után gyötrő szomjúság ébresztette fel. 
Mikor látta, hogy a korsója üres, belopódzott a király hálószobá- 
jába, hogy az ő vizével csillapítsa szomjúságát. Salamon már 
vágytól égve várta, de úgy tett, mintha mélyen aludna. Amikor 
azonban Bilkisz kedvére ivott a hűs vízből és letette a korsót, Sala- 
mon gyöngéden magához ölelte és megtört minden ellenállás. 
A legenda azt is tudni véli, hogy Bilkisz egyetlen fia ennek a szere- 
lemnek a gyümölcse. 

Lehet, hogy a régészek egyszer majd a legendás királynő tény- 
leges nyomaira bukkannak. 

Másfél évszázaddal Bilkisz uralkodása után Márib lett az ország 
fővárosa. Az i. e. 8. században a jelenlegi Észak- és Dél-Jemen 
közötti határ közelében, a mai Szanaatól 120 kilométerre kelet felé 
fekvő Dhána-aszót gátrendszerrel zárták el, hogy felfogják és ön- 
tözésre használhassák a nagy esők alkalmával a magas hegység 
oldaláról lezúduló hatalmas vízmennyiséget. A máribi öntözőrend- 
szer az ókori világ egyik műszaki csodája volt. A 600 m hosszú, he- 
lyenként romjaiban is 15 m magas völgyzáró gátat pontosan meg- 
munkált mészkőhasábokbáól állították össze mindenféle kötőanyag 
nélkül. A fő aszó mellékágait kisebb gátakkal zárták el. A vizet zsi- 
lipekkel, túlfolyókkal szabályozva bocsátották az elosztórendszer- 
be, lehetővé téve mintegy 1600 hektár föld öntözését. A virágzó 
mezőgazdaság következtében a gáttól északkeletre fekvő Márib 
lakossága százezer főre duzzadt. 

A mai Márib lapos dombtetőre épült jelentéktelen városka. A régi 
város területének csak egy töredékét foglalja el. Erődjét, házait 
részben az ókori város köveiből építették. A város és környéke 


hihetetlenül kopár. Nincs egyetlen zöld fa vagy bokor, amelynek 
üde színfoltján a kegyetlenül szikrázó napsütéstől káprázó szem 
megpihenhetne. A környéket, ameddig a szem ellát a régi város 
romjai borítják. 

Bizánc biztatására i. sz. 525-ben az etiópok megtámadták 
Sábát és elfoglalták Máribot is. Sába ekkor már a Himjarita biro- 
dalom része volt. A himjariták nemzeti hőse: Szeif bin Dhu Jazan a 
perzsákat hívta segítségül és ahogyan az már lenni szokott , törö- 
köt fogtam, nem ereszt"; a perzsák ott is maradtak az iszlám tér- 
hódításáig. De akkor már 1500 éven át állt a büszke város. 

A 6. században egy óriási felhőszakadás átszakította a gátat. 
Az Öntözőrendszer elpusztult és a város gyors hanyatlásnak indult. 
A Korán szerint Sába népe bőségben és gazdagságban élt... , de 
ők elfordultak (Istentől) és a gátak áttörésével árvizet küldtünk 
rájuk. És kertjeiketkeserű gyümölcsöket, tamariskát és tövisbokro- 
kat termő parlaggá változtattuk" (34. szúra, 15—16. vers). 

Egy régi muzulmán történet szerint Amr királlyal, Sába akkori 
uralkodójával közölte egy jövendőmondó, hogy amikor megpillant 
egy lyukat ásó egeret a gáton, az annak lesz ajele, hogy a gát át fog 
szakadni. A király kiment a gáthoz és megpillantott egy egeret, 
amelyik gyenge lábaival egy akkora sziklát görgetett, amekkorát 
ötven férfi sem lett volna képes megmozdítani. Másnap a gát át- 
szakadt. 

Márib elnéptelenedése és pusztulása valószínűleg nem a gát- 
szakadás következménye. Ellenkezőleg: a gátszakadást éppen a 
hanyatlás, a gondozatlanság, illetve a karbantartás hiánya segítet- 
te elő. A hanyatlást nagymértékben előmozdította a hajózás fejlő- 
dése, ami jelentősen csökkentette a tömjénút fontosságát és 
forgalmát. 

A második királyság: Katabán az i. e. 7. század körül alakult 
meg Sábától délre, a Beihán-aszóban és annak mellékvölgyeiben. 
Fővárosa a mai Beihán-el-Kaszábtól 22 km távolságban északke- 
let felé a  hadzsár dombon épült Timna volt. 


A feltárások szerint az egykori Timna virágzó város lehetett. 
Falai, házai, templomai kőből épültek. A romok közül rengeteg cse- 
rép és szobor is előkerült, jórészük az ádeni történeti múzeumban 
látható. Számunkra legtöbbet a kőtáblákra vésett feliratok monda- 
nak, amelyekből sok mindent megtudhatunk az épületekről és 
építőikről. A szobrok anyaga alabástrom és bronz. Jemen területén 
a gipsz, az egyik legközönségesebb kőzet, vastag rétegeket alkot. 
Az alabástrom a gipsznek tiszta, csaknem áttetsző, amorf (nem 
kristályos) változata. Puha, könnyen faragható és csiszolható. 
Vékony, áttetsző tábláit Timna, Hárib és Márib építői ablak-"üveg- 
ként" használták. (Ilyen , ablakokkal" némely iráni mecsetben még 
ma is találkozhatunk.) Igen gyakoriak a csodálatosan szépen 
megmunkált alabástrom bikafejek. A bika félhold alakú szarvával 
a Hold-isten jelképe, aki az ősi jemeni vallás szerint hímnemű volt. 
Ezzel szemben a Nap-isten nőnemű, talán azért, mert a Nap 
az élet forrása. A szintén istenként tisztelt esthajnalcsillag viszont 
ismét hímnemű, szemben a nőnemű római Vénusszal. A Nap-is- 
tent ragyogó korongként vagy kerek arcú, mosolygó asszonyként 
ábrázolták, széles csípővel, kicsi keblekkel, kövér kezében búza- 
kalászokkal. Érdekes, hogy az arab és hindu ízléssel ellentétben 
női szobraikra nem jellemzőek a dús keblek. Szobraik inkább az 
alig kidomborodó keblű görög nőszobrokra emlékeztetnek. A ru- 
hák redői és a hajviselet is hellenisztikus hatást mutat, emellett a 
korai szobrok nagy, mélyen bevágott szemei, zömök alakja erős 
asszír befolyásra utal. A bronzszobrok kétségtelenül görög, 
római, indiai hatást tükröznek. 

Mindez arra vall, hogy Jemen lakói élénk kapcsolatban álltak 
környezetükkel és az átmenő kereskedelem különböző hatásai 
erősen rányomták bélyegüket művészi alkotásaikra. Szoros kap- 
csolatuk volt Indiával, Mezopotámiával — az asszírokkal babiló- 
niakkal, perzsákkal —, Szomáliával és az etiópokkal, Észak-Arábia 
lakóival, Föníciával, Szíriával, Egyiptommal, a görögökkel és a 
rómaiakkal. Igen erős volt a zsidók hatása — még zsidó királyaik 


is voltak —, de ez képzőművészetükben nem sok nyomot hagyott. 
Csodálatosan szépek a Timnából előkerült bronzszobrok, amelyek 
ugyan gyakran görög vagy római szobrok másolatai, de akadnak 
bőven a görög-római művészet által inspirált eredeti alkotások is. 

Krisztus születése idején egy ismeretlen nép megrohanta és el- 
pusztította Timnát, A Katabán királyság két részre hullott. Nyu- 
gati fele Hárib székhellyel Sábával szövetkezve még fennmaradt 
egy ideig, keleti fele azonban beleolvadt a Hadramaut királyságba. 

Sábától északra az i. e. 4. században kialakult Majin királyság 
jelentéktelen volt, de 300 éven át fenn tudott maradni. Fővárosa: 
Karnau szintén a tömjénút mellett épült. 

Katabántól délre a magas hegyvidék és a tengerpart között jött 
létre az Auszán királyság. Annak ellenére, hogy területéről renge- 
teg alabástrom szobor került elő, jóformán semmit sem tudunk róla. 
Létezése misztikus ködökbe vész. Valamikor az i. e. 5. században 
alakult meg és időszámításunk kezdetéig állt fenn. Területén mais 
virágzó városok vannak: Mukeirasz, Dhala, Lodár, Hadzsár-en-Náb 
Maszúra, Lahidzs és Áden, ami akkor is fontos kikötő volt. 
Az ádeni történeti múzeum kincseinek nagy része főleg az Auszán 
királyság területéről került elő, bár sok jel vall arra, hogy a kifosztott 
sírokból származó műkincsekkel már a múlt században is virágzó 
kereskedelem folyt és sok szobor, feliratos kőtábla talált utat Áden 
kikötője felé Timnából, Háribból és Máribból egyaránt. 

Az Ádenbe hozott műkincseket főleg hindu kereskedők vásá- 
rolták meg potom pénzért, hogy busás haszonnal adják tovább az 
európai, amerikai gyüjtőknek. Szinte csoda, hogy ilyen körülmé- 
nyek között mégis sikerült jelentős régészeti anyagot megmenteni 
a dél-jemeni múzeumok számára. 

A helyi kormányzók, emírek mindent elkövettek a fosztogatás 
megakadályozására. Gyakran nehéz volt megállapítani, hogy az 
elfogott emberek közül ki vagy kik a tényleges tolvajok és kik az 
ártatlanok. Hiszen valamennyien esküdöztek égre-földre, a felesé- 
gükre, a gyermekeikre, Allahra, hogy ártatlanok, semmi közük a 


lopásokhoz. Az igazság földerítésében állítólag igen hasznos volt a 
tüzes vas használata. A delikvenseket sorba állították, a vallató 
— kezében tüzes vassal — végigjárta a sort. A gyanúsítottnak ki 
kellett öltenie a nyelvét, a vallató a tüzes vassal megérintette. Ha a 
gyanúsított ezt szó nélkül állta, akkor ártatlan volt, ha fájdalmában 
felszisszent vagy felkiáltott, akkor bűnös volt. Ugye rejtélyes? De 
az arabok szilárdan hittek ebben a módszerben és meg is ma- 
gyarázzák. Aki ártatlan, az tisztában van igazával, nem gyötrik két- 
ségek, életműködése zavartalan. Ezért a szája, a nyelve kielégí- 
tően nedves és nagyobb fájdalom nélkül kibírja a tüzes vas pilla- 
natnyi érintését. A bűnösnek izgalmában a torka, a szája, nyelve 
kiszárad: a kiszáradt nyelv nem tudja fájdalom nélkül elviselni a 
forró vasat. Persze sok függ attól is, hogy a vallató mennyire gya- 
korlott, milyen ügyesen használja az izzó szerszámot. 

Talán a sírrablók tevékenységével függ össze azis, hogy a romok 
közül a sírkamrákból alig-alig került elő egy-egy aranytárgy. Pedig 
a női szobrok lyukas fülei, a csuklókon, felsőkarokon látható — a 
szobor saját anyagából mintázott — karperecek, nyakláncok mind 
azt bizonyítják, hogy már akkor kedveltek voltak mindazok az 
ékszerek, amelyeket lányaink, asszonyaink ma is oly szíve- 
sen viselnek. 

Az ádeni történeti múzeumban viszonylag kis helyre összesűrítve 
csodálhatjuk meg a különböző korok különböző stílusait. Az egyik 
szekrényben az asszír-babiloni szobrokra emlékeztető, esetlenül 
aránytalan alabástrom férfi- és nőalakokat láthatunk. A hasonló 
asszír-babiloni szobrok pupilláit, szemöldökeit a mezopotámiak 
kivésték és az üreget fekete bitumennel töltötték ki. Ez ott nem volt 
gond — hála a sok természetes bitumen-forrásnak —, de Jemen- 
ben bitumen híján ilyen technika nem volt alkalmazható. Itt több- 
nyire szépen kifaragták a szemöldököket, a szemüregek azonban 
üresen ásítanak. Eredetileg valószínűleg valamilyen festékkel töl- 
tötték ki, de ez az idők folyamán kimosódott. 

Csodálatos, hogy néha milyen gondosan dolgozták ki a kézfejet, 


a gondosan ápolt körmű ujjakkal az ujjak ízületei felett ráncokba 
gyűrődött bőrrel. A lábfejek már jóval elnagyoltabbak, és teljesen 
érthetetlen a test szinte otromba aránytalansága. Hogyan lehet- 
séges, hogy azok a művészek, akik tökéletes kezeket, lágyan alá- 
omló vagy szépen koszorúba font hajfürtöket, kackiás bajszokat 
és göndör szakállat tudtak mintázni, nem törődtek a test arányaival, 
az arányok harmóniájában rejlő szépséggel? 

Néhány női fej viszont tényleg nagyon szép. Van közöttük ovális, 
telt arcú, egyenes orrú, görögös szépség; kecses hosszú nyakú, 
Nofretetére emlékeztető; de nagy orrú, duzzadt ajkú, nagy szemű 
mezopotámiai típus is. A fülbevalókat többnyire a szobor anyagából 
faragták ki, de akad olyan is, amelybe valódi ékszert függesztettek. 

Egy másik szekrényben a római szobrok méltóságát idéző 
isteneket és istennőket láthatunk. Puritán egyszerűségükben is 
fennköltek, tekintélyt sugárzók. 

A bronzszobrok a görög-római realista művészetet tükrözik. Az 
oroszlán olyan, mintha élne, a dühösen támadó bakkecske szemé- 
ben égő gyűlölet szikrázik. 

Sábától, Katabántól és Auszántól keletre, a hadramaut-aszó el- 
zárt völgyében alakult ki az i. e. 5. század táján a Hadramauti 
királyság. Fővárosának, Sabvának romjai Timnától keletre talál- 
hatók két lapos dombháton. A két volt főváros közötti távolság 
mindössze 130 kilométer. Igaz, hogy most teljesen elválasztja őket 
egymástól a Szabatejn-sivatag járhatatlan homoktengere, amibe 
az ötven kilométerre kiszélesedett Hadramaut-aszó torkollik. 
Akkoriban talán még kevesebb volt a homok és több ember élhetett 
a széles völgyben, mert egy himjarita felirat szerint — amelyet Szir- 
vában találtak — az egyik csatában 26 000 harcos esett el és 
65 000 foglyot ejtettek. S mivel az írás 200 000 jószágot (kecske, 
birka, marha, ló és teve) is említ, valószínű hogy a mai homokhul- 
lámok helyén legelők füve hullámzott a szélben. 

Sabvát Plinius , Sabotha" néven említi és közli, hogy a város- 
ban 65 templom van. A területen 1974 óta dolgozó francia régészek 


kimutatták, hogy Sabotha Sabvával azonos, és hogy valóban a 
Hadramauti királyság fővárosa volt. Tőle 16 kilométerre fekszik 
Anvád, a mai Ukla, az egykori királyok koronázási helye. Erről szá- 
mos kőbe vésett felirat tanúskodik. 

Az új nép friss erőt hozott az ezer éven át virágzott, de már ha- 
nyatlásnak induló vidékre. Az i. e. 1. században Sába, Nyugat-Ka- 
tabán és Main területén új királyság alakult: Dhu Raidán és Sába 
kettős monarchiája. A monarchia Márib székhellyel két és fél 
évszázadon át virágzott. 

Az i. sz. 2. században Hadramaut vezetésével egyesült Dhu 
Raidán (Duridán), Al-Murtafát (a Magaslatok, azaz az észak-jemeni 
hegyvidék), ALTahaim (a Síkságok, azaz a mai Tihamah, a ten- 
gerpartot szegélyező forró síkság) és Al-Jemnit (a Jobb felé eső 
Részek). 

A Jemen név a jemnitből származik. A dél-arab népek tájékozó- 
dáskor arccal kelet felé fordultak. Az így felálló embertől balra esik 
a hideg, sötét, barátságtalan észak és jobbra a verőfényes, barát- 
ságos dél. Az Al-Jemnit esetünkben a mai Dél-Jemennek a Had- 
ramaut-aszótól délre a tengerig húzódó területét jelenti. Ezzel 
megalakult a nagy Himjarita birodalom, amely a történelemben 
először egyesítette a mai Észak- és Dél-Jemen területét. 

A birodalmat Bizánc biztatására 525-ben megtámadták az etió- 
pok. A rómaiak nem felejtették el, hogy i. e. 24-ben a szábeusok 
csúfos megfutamodásra késztették a Márib elfoglalására indult 
Aelius Gallus hadvezért, akinek a hadserege csaknem teljesen el- 
pusztult a forró homokdombok között; és az etiópok is jól emlékez- 
tek a szábeusok ellenük vezetett hadjárataira. Most elérkezettnek 
látták a bosszú idejét. A perzsák siettek a szorongatott himjariták 
segítségére. Az 575-ig tartó csatározásokban leverték az etiópokat. 

Dél Arábia 630-ban elfogadta az iszlámot. A háborúk elpusztí- 
tották az öntözőműveket, és megindult a tömeges elvándorlás 
Jordánia, Szíria és Észak-Afrika felé. Az iszlám seregekben igen 
sok jemeni harcolt, akik később a meghódított területeken tele- 


pedtek le. Andalúzia meghódítója, Abdul Rahman al-Gáfigi had- 
vezér is jemeni volt. 

Ezzel be is fejeződött , Boldog Arábia" virágzása. Egykori lakói- 
nak csodálatos alkotásait lerombolta a hőség, a földrengések, a rit- 
kán, de akkor hatalmas elemi erővel lezúdúló felhőszakadások, és 
lassan-lassan mindent betemetett az alattomos, szélhajtotta homok. 
Ma már senki sem tudja, mi minden szunnyad még a homokbuckák 
alatt. Az eddig végzett ásatások épp csakhogy belekóstoltak a ho- 
mokba. A teljes feltáráshoz rengeteg munkára és pénzre lenne 
szükség. 

Mindenesetre abból a kevésből is, ami eddig történt, sokat tud- 
hatunk meg. Megismertük az ott élt népek csodálatos építészetét, 
köztük a Márib-gátat, Máribban Ilumkuhnak, a Hold-istennek a 
templomait; köztük Dél-Arábia legnagyobb templomát Avvamot és 
a kisebb Baratot; Timna legnagyobb templomát a 40x50 m 
alapterületű, rózsaszín márványpadlós Venus- (Aththar) templomot; 
sírjaikat, temetkezési szokásaikat, életmódjukat, művészetüket. 
Tudjuk, hogy Jemen lakói már az i. e. II. évezredben ismerték az 


írást. Tudjuk, hogy ábécéjük azi. e. 14—13. században a kanaáni- 
ta-föníciai-héber ábécéből alakult ki és hogy 29 mássalhangzóból 
állt. Az i. e. 7. század előtt általában balról jobbra írtak; az i. e. 5. 
század után jobbról balra; a két időszak között pedig váltakozva. 

A Beihán-aszó közelében az Aijadin mellékvölgyben kősó bújik a 
felszínre, a kitermelt sót tevéken szállítják el. A hatvanas években 
egy teverakomány (150—200 kg) sóért a sóbányász fél Mária 
Terézia tallért (kb. "/2 dollárt) kapott. A tevék visszafelé vizet hoz- 
tak, mert kút nincs a közelben. Nyolc girbi (kecskebőrtömlő) vízért 
100 kg sót kellett adni. (Egy girbi víz egy munkásnak két napra 
elegendő.) Kemény munka, sovány jövedelem . . . 

Hol vannak már azok az idők, amikor Varavil Gajlán katabáni ki- 
rály a közeli Hárib-vádiban fekvő Henu ez-Zurirban aranypénzt 
veretett i. e. 50-ben? 

Ma mindent átölel a sivatag, , ahol csak a holló az úr", mert 
táplálék hiányában a ragadozó madarak is elköltöztek. 

Vágjunk hát neki, ismerjük meg közelebbről ezt a titokzatos, von- 
zó világot! 


Utazás Jemenbe 


Jemen Magyarországtól meglehetősen messze van, még légvo- 
nalban is 5000 kilométer. 

Hol vannak már azok a régi idők, amikor Trieszt kikötőjében 
komor füstfelhőket okádó luxus gőzhajók várták az utasokat, hogy 
Bari és Pireusz érintésével Alexandriába vigyék őket? Onnan Port- 
Szaidba mentek, hogy óvatos lassúsággal áthaladjanak a Szuezi- 
csatornán ki a Vörös-tengerre. Ma már csak kőolajszállító tank- 
hajók, teherhajók és néhány hadihajó használja a mérhetetlen em- 
beri szenvedés árán, kézzel kiásott nagy árkot. Csak elvétve akad 
egy-egy nagyobb személyszállító hajó megrakva világkörüli útju- 
kat járó turistákkal , ,globe-trotterek"-kel. A személyhajók forgalma 


csak a , hadzs" idején élénkül meg, amikor ütött-kopott hajókon a 
muzulmán hivők tízezrei özönlenek Mekkába, hogy leróják kegye- 
letüket a hitük szerint Ibrahim (Ábrahám) által épített szentély: 
a Kába előtt, és lélekben megtisztultan térjenek meg hazájukba, 
ahol köztiszteletben állva, büszkén viselik a , hadzsi" címet és az 
ezzel járó zöld turbánt. A nők a , hadzsia" címet kapják — zöld tur- 
bán nélkül. 

Rohanó évszázadunk felpergő életritmusa letörölte a menet- 
rendekről a kényelmes, de igen lassú személyhajókat, hogy átad- 
ják szerepüket a sztratoszféra alját hasító sugárhajtású repülő- 
gépeknek, amelyek órák alatt elérik a világ bármely részét. 


És mégsem olyan könnyű Jemenbe eljutni. 

A nagy nemzetközi légi útvonalak nem érintik Ádent. A szovjet 
Aeroflotnak és a Kuvaiti légitársaságnak hetenként egy-egy járata 
repül oda-vissza. A Dél-Jemeni légitársaságnak: az Al-Yemdának 
a gépei Áden—Kuvait, illetve Áden—Kairó között közlekednek. 
A MALÉV-nek is hetenként csupán egyetlen gépe repül Kuvaitba, 
és természetesen ahhoz sincs rögtön csatlakozás. Két-három na- 
pot Kuvaitban kell töltenie az utasnak. 

Utunkat Áden felé a dél-jemeni Al-Yemda légitársasággal akar- 
juk folytatni. Jegyünk pontosan napra, órára kiállítva azsebünkben 
lapul. A gép éjszaka fél egykor indul. Mielőtt felmondanánk a szál- 
lodai szobát, mégis jó lenne ellenőrizni, hogy minden rendben van-e. 
Keressük az Al-Yemdát, kérdezősködünk a nemzetközi légitár- 
saságoknál. 

Végre megtaláljuk, az ügynök örömmel fogad: 

— Jó, hogy jönnek. A gépet javítják, csak holnap délben indul 
12,30-kor. De legyenek a repülőtéren legkésőbb 9 órakor. 

— Miért nem értesítettek a szállodában a módosításról — kérde- 
zem. Ha most nem jöttünk volna ide, akkor egész éjszaka kint 
ülhettünk volna a repülőtéren tájékozatlanul és teljes bizonyta- 
lanságban. 

— De Allah akaratából idejöttek, és most nincs semmi baj. 

Nem érdemes vitatkozni . . . 

Másnap a repülőtéren az Al-Yemda tisztviselői két mérleg- 
nél dolgoznak, előttük hosszú sorban állnak az utazni szándé- 
kozók. Piszkosfehér gyolcsruhájuk, szürke vagy piros kockás fej- 
kendőjük elárulja, hogy nem kuvaitiak. Jemeni vendégmunkások, 
akik ahadzsot követő háromnapos ünnepre: az Id el-Fitr-re utaznak 
haza. Ez az ajándékozás ünnepe, olyan mint nálunk a karácsony. 
Minden utas mellett 5—6 hatalmas bőrönd, mindegyik akkurátu- 
san vászonlepedőbe varrva, hogy ne piszkolódjon. Fejenként 
legalább 60—80 kg a poggyász, holott a megengedett súly csak 
20 kg. Sok tíz dínár (1 KLD—3,4 US $) túlsúly díjat fizetnek ki, zokszó 


és vitatkozás nélkül. Kár is lenne vitatkozni, mert ezzel csak el- 
veszítenék a légitársaság tisztviselőinek jóindulatát. A megenge- 
dett kézipoggyász súly ugyanis 5 kiló. Márpedig itt minden atyafi- 
nak akezében 2—3 dugig tömött, hatalmas kézitáska van, vállukon, 
mellükön keresztbevetve még jó néhány magnetofon, magnós 
sztereó rádió, kisképernyős tv-készülék, drága fényképezőgép 
csüng. Legalább további 20—30 kiló, amit azért visznek , kézi- 
poggyászként", mert nem akarnak több túlsúlyt fizetni. 

A kuvaiti vámtisztviselőket nem érdekli, hogy a vendégmunkás 
mit visz ki az országból; egyetlen bevarrt böröndöt sem nyittatnak ki. 
Odahaza a saját vámosaikkal majd valószínűleg bonyolultabb lesz 
a dolog. 

Végre elindulunk. A hajtóművek nagy kattogással fekete füstöt 
okádva felgyorsulnak, míg végül egyenletes, szirénaszerű vijjogó 
hangjuk elárulja, hogy minden rendben van. A személyzet máris 
hozza az ebédet. Tűzforró, főtt bárányhús sáfrányos, olajos rizzsel 
és a szokásos kiegészítés: vaj, dzsem, zsemle, keksz, sajt, vegyes 
saláta, mézes, pisztáciás, rétesszerű sütemény. A gépet betölti az 
enyhén faggyúszagú bárányhús és főtt rizs illata. Még néhány 
csepp méregerős feketekávé, és már alszik is az egész társaság. 

Hátrafordulok az ülésemben. Különös látvány a tarka leplek- 
be burkolt alvó társaság, izzadságtól fénylő arcán a jóllakottság és 
a tökéletes kikapcsolódás boldog mosolyával, körülvéve a japán 
elektronika legújabb csodáival. 

Régi hagyomány, hogy a termőföldben, természeti kincsek- 
ben szegény, a népét eltartani képtelen Dél-Jemenből a munkaké- 
pes lakosság jelentős része külföldön keres munkát. És mivel a 
hadrámiak (arabul hadarim: a hadrámi többes száma, a Hadra- 
mautból származók) tanulékonyak, ügyesek, becsületesek, okosak, 
ezért munkájukat megbecsülik és jól megfizetik. 

Eleinte főleg a gyarmati angol—holland háztartásokban alkal- 
mazták őket. Sokan addig rakták élére a garast, amíg valami kis üz- 
letbe kezdhettek. Közülük jó néhányan — üzleti érzéküket kihasz- 


nálva — megis gazdagodtak és bekapcsolódtak Malaysia és Indo- 
nézia üzleti életébe, a Távol-Kelet nemzetközi üzleti vérkeringé- 
sébe. 

De legyen a dél-jemeni akár háziszolga, akár milliomos üzletem- 
ber, hazájához mindig ragaszkodik és az általa a családnak, rokon- 
ságnak rendszeresen hazautalt pénz az ország valutabevételének 
közel felét teszi ki. 

Azután figyelmem az alattunk elsuhanó táj felé fordul. Az időjárás 
kivételesen kitűnő, a szokásos porköd nem homályosítja el a le- 
vegőt. Nyáron az erős felmelegedés következtében fölfelé áramló 
levegő magával ragadja a finon port és az mindent opálos, szürkés- 
sárga ködbe burkol, ezért jó télen utazni a sivatagok felett. 

A felszállás után éles kanyarral délnyugatra fordulunk. Tőlünk 

balra az olajmezők gázfáklyáinak fekete füstje száll. A nyugat felé 
enyhén emelkedő térszínt dikaka fedi. A sűrűn egymás mellett 
fekvő, tevefűvel fedett kupacok olyanok, mintha sok százezer sün- 
disznó vándorolna ismeretlen célja felé. Majd sápadt homokhul- 
lámok széles sorai tűnnek fel. Északnyugatról a végtelenből jönnek 
és délkeleten a végtelenbe vesznek. Ez a Dahana-sivatag (talán 
innen származik a gyehenna — pokol szavunk?). 
Az északon fekvő Nefud-sivatagot köti össze a világ leghatal- 
masabb homoksivatagjával: a Ruba el-Hálival; a Magyarország 
területénél több mint hatszor nagyobb , üres negyed" hullámzó 
homok-óceánjával, ahol a homokhullámok elérik a 250 m magas- 
ságot, és elnyeléssel fenyegetik Dél-Jemen északi területeit is. 
A legenda szerint ugyanis amikor Allah megteremtette a világot, 
akkor annak negyed részét üresen hagyta és ez lett a Ruba el-Háli 
(rudba — egynegyed). A beduinok nem használják a legendán ala- 
puló földrajzi nevet, számukra a végtelen pusztaság egyszerűen 
csak ar ramla — a homok. 

A Dahanát elhagyva Nedzsd hegyekkel fedett területe fölé érünk. 
Hatalmas ívben kanyarodó párhuzamos hegysorokat látunk. 
Ezek nem igazi hegyek, hanem rétegfejek, földrajzi műszóval 


kueszták. Az Arab-félsziget egy hatalmas serpenyő, amelynek 
legmélyebb részét az öböl fedi. Nyugati oldalán az üledékes kőze- 
tek felfelé hajló rétegeinek meredek sziklafalai keltenek hegy- 
ségszerű benyomást. 

De csakhamar igazi hegyek fölé érünk. Itt az afrikai-arab 
őskontinens gránittömege bukkan a felszínre és emelkedik 
2000—3000 m magasság fölé. Ezek Hedzsasz és délebbre Aszír 
hegyei. Hedzsasz jelentése: , gát", mivel magas hegyei hatalmas 
gátként emelkednek a Vörös-tenger felől a félsziget belsejébe 
igyekvő utazók elé. Aszír jelentése: nehezen járható. 

Az egész terület Kelet-Afrikától Iránig a földkéreg mais folyamat- 
ban levő vajúdásának látványos színhelye. A Vörös-tenger hatal- 
mas sebhely a Föld kérgében. Beszakadt árkának törései keresz- 
tülszelik a szilárd kérget, a törések mentén az iszonyú nyomás ha- 
tására feltörő magma számtalan tűzhányó hegyet hozott létre. 
Több közülük mais működik. A felszínre ömlő magma a vulkáni láva. 

A föld mélyéből feltörő híg láva hatalmas területeket árasztott el 
vékony, fekete bazalttakaróval borítva be a térszínt. Az ilyen terüle- 
teket az arabok , harrat"-nak nevezik (harr — forró), talán azért, 
mivel a fekete kő felszíne a tűző napon 80—90 "C-ra is felmeleg- 
szik (akár tükörtojást is süthetünk rajta — ha van velünk tojás), 
vagy talán azért, mert mondáikból ismerik vulkanikus eredetüket. 
A kiterjedt lávatakarók egyaránt megtalálhatók a Vörös-tenger 
mindkét partján, és ha a partokat egymással szemben visszacsúsz- 
tatjuk eredeti helyzetükbe, kimutathatjuk a kettészelt lávatakarók 
egybevágóságát. 

A szent városok: Mekka és Medina légterét messze elkerüli a 
légifolyosó. Nemsokára ezüstfehér felhőgomolyok tűnnek fel 
előttünk, majd egészen összesűrűsödnek. Csak a közöttük elszórt 
, Iyukakon" át pillanthatjuk meg a földet. Egy aszfaltút fekete fona- 
lát látjuk. Helyenként úgy belepte a futóhomok, mint télen a mi 
útjainkat a hófuvás. Nem lehet túlságosan forgalmas. Az út a mély 
völgyek alján kanyarog. A hegyek meredek oldalait ezer meg ezer 


terasz bordázza. A magas hegyek felfogják a tenger felől fújó szelet 
és a párás levegőt felemelkedésre késztetik, miközben az erősen 
lehűl. A hideg levegő nem képes annyi vízgőzt elnyelni, mint a me- 
leg. A felesleges vízgőz felhők alakjában kicsapódik, és ha a felhők 
nagyon összesűrűsödnek, elered az eső. Aszír és Észak-Jemen 
nyugati oldala sok csapadékot kap, ami virágzó mezőgazdaságot 
tesz lehetővé. Igenám, — de a sok, hirtelen alázúduló esővíz le- 
mossa a termőtalajt a hegyek meredek oldaláról! Ezért építik a te- 
raszokat. A nyers kőből összerakott falak lépcsői kis medencéket 
alkotnak, amiket vízszintesre tölt fel a beléjük mosott talaj. 

Évezredek szorgos emberi munkája, verejtékes igyekezete 
hozta létre a teraszok milliárdjait a dél-amerikai Andoktól a kínai 
löszvidékig. Megtaláljuk őket ott is, ahol a rizs helyettesíti aminden- 
napi kenyeret, mert a rizspalánták csak vízben fejlődnek és a tera- 
szok medencéit nagyszerűen el lehet árasztani. 

Öntözés! Ez az emberiség másik nagyszerű, több évezredes 
találmánya. Jemen földjén még sokszor találkozunk a teraszokkal 
és az öntözéssel is. 

A vakító fehér felhők között gépünk erősen rázkódik és nagyokat 
szökdécsel, majd a Faraszán szigetektől északra kirepülünk a 
Vörös-tenger szikrázóan kék, felhőtlen égboltjába. A két Jemen 
között utazásunk idején nem a legmelegebb a politikai kapcsolat. 
Ez azért is sajnálatos, mert mindkét országot ugyanaz a nép lakja, 
és a határ családokat szakít el egymástól. 

Alattunk számos hófehér korallzátony szegélyezi a partokat. 
A korallok: ezek az apró kis jelentéktelen állatkák remekül érzik ma- 
gukat a Vörös-tenger tiszta, télen-nyáron langyos vízében és millió 
évek óta építik a vízben oldott mészsókból hófehér, finoman csip- 
kézett váraikat. Így lesz a föld tüzes mélyéből feltört fekete bazalt- 


ból az aprózódás, mállás, oldódás során a szerves élet közremű- 
ködésével fehéren csillogó, finom rajzolatú mészkőcsipke, aminek 
legszebb darabjait turisták és átutazó tengerészek tízezrei vásárol- 
ják meg emlékül Jemen kikötőiben. 

Közeledünk a Vörös-tenger alig 40 km széles déli bejáratához: 
Báb-el-Mandebhez. Ismét vulkáni vidék tárul elénk. Kelet felé há- 
rom szabályos, fekete vulkáni kúp emelkedik ki a tengerpart iszap- 
jából. Az afrikai oldalon a hírhedt , Afar"-háromszög terül el. 
, A száraz, hihetetlenül forró éghajlatú, vulkánok által tépett, föld- 
rengésektől rázott terület talán jobban hasonlít a görög mitológia 
poklára, mint bármely más hely a Földön. Ez egyben az a hely, ahol 
szemmelláthatóan megfigyelhetjük egy új óceán születésének 
gyötrelmeit. A 2000 km hosszú és mintegy 240 km széles Vörös-ten- 
ger egy ilyen óceánnak a skezdő árkax — írja W. Sullivan , Mozgó 
kontinensek" c. könyvében. A legmélyebb részein a tengerszint 
alatt 180 m mélyen fekvő Afar teknőben hat vulkán működik még 
ma is. A láva teljesen elöntötte a teknőt. A hőmérséklet nyáron 
1457 "€, télen 14-51 "C. A dél-jemeni oldal tűzhányói már több száz- 
ezer éve kialudtak. A medence központi teknőjét a Vörös-tengerrel 
párhuzamosan számos mély repedés járja át meg át, mintha vala- 
milyen láthatatlan erő a teknőt egyre jobban szét akarná tépni. 

A Vörös-tenger két partja évente 2—6 centiméternyit távolodik 
az árok közepvonalától kelet, illetve nyugat felé. Az Arab-félsziget 
északkelet felé mozogva az Indiai-őspajzs alá bukik. Az iszonyú 
nyomás a két tömeg között fekvő mezopotámiai medence üledékes 
kőzeteit hatalmas, párhuzamos hegyláncokká gyűri fel. A jelenség 
talán a turoláson átbukó hullám-övhöz lenne hasonlítható. Csak- 
hogy ez a hullám-öv a 4000 m magasságot is meghaladó 2000 km 
hosszú, 200—500 km széles Zagrosz hegység Irán nyugati oldalán. 


Város a tűzhányó torkában 


A Báb-el-Mandebet elhagyva gépünk élesen keletre fordul és gyor- 
san süllyedni kezd. Tőlünk északra fekszik a szárazföld. A tenger 
felé enyhén lejtő barna teste olyan, mintha iszapos homok borítaná 
át- meg átszőve száraz vízmosások ezerfelé ágazó ereivel. A ten- 
gerparti síkság 5—30 km szélességben koszorúzza a hegyvidék 
lábát. A jemeniek tihamahnak, , forró földnek" hívják, mivel a he- 
gyek szélárnyékában kegyetlenül felmelegszik. A tengerparton 
bizarr hegykúpok tűnnek elénk, kialudt vulkánok kráterei. Fe- 
kete kőtestüket csipkésre szabdalta az erózió. A legnagyobb vul- 
kán ölében fekszik az ország fővárosa, Áden. 

A kép egyszerűen fantasztikus. Alattunk terül elaz 514 m magas, 
ötvennégy négyzetkilométer kiterjedésű Dzsebel-Samszán hatal- 
mas üstje. Az egykori vulkán krátere délkelet felé nyitott. Vad, tű- 
hegyessé csipkézett sziklák meredek fekete fala veszi körül csak- 
nem köralakúan. A szikla-karéj (somma) által körülvett krátert 
(kaldéra) hatalmas vulkáni robbanás hozhatta létre. Átmérője mint- 
egy három kilométer. A kaldéra közepén egy későbbi kitörés kisebb 
kúpja emelkedik. Testében számos szakadékszerű völgyet vágtak 
a lezúduló esők. Ezek egyike patakmederré szélesedett és a kráter 
nyitott délkeleti oldalán lefut a tengerig. Csak kiadós esők alkalmá- 
val van benne víz, különben száraz. Ezért nevezik el-Vádinak (, az 
aszó"). A somma külső palástján 21 éles gerincű lávataraj fut 
sugarasan, hatalmas kerékküllőkhöz hasonlóan a tengerbe. Kö- 
zöttük mély völgyek húzódnak. A délnyugati partra torkolló völgyek 
szájánál sárga homokfövenyt mosnak a hullámok. A kaldéra 
ölében komor fekete — barnásvörös szikláktól keretezve búvik 
meg találóan a , Crater"-nak (Kráter) nevezett óváros. 

Város — egy kialudt vulkán kürtőjében! Igaz, ez a vulkán talán 


már több százezer éve kialudt, és az ölében rejtőző fiatalabb vulkán 
is hallgat már legalább ötvenezer éve, mégis hallatlan merészség 
várost építeni a pokol torkába. A lakosság azonban biztos benne, 
hogy Allah végképp eldöntötte a nagy üst sorsát. Ezért telepítette 
bátorsággal és bizalommal otthonait, iskoláit, mecsetjeit, üzleteit, 
hivatalait a fekete sziklák közé. 

De nincs is időnk tovább nézelődni, mert gépünk már a kormak- 
sári repülőtér kifutóján gurul. Megérkeztünk. 

A Dzsebel-Samszán eredetileg a tengerből emelkedett ki. 
A hullámverés és az áramlások által az északi oldalára sodort 
homok később keskeny földnyelvvel kapcsolta a zsombékos ho- 
mokkal födött, lapos szárazföldhöz. Itt épült a város Kormaksár 
nevű negyede és a nemzetközi repülőtér. Távolabb, északra 
magas, csipkés hegylánc liláskék vonulata zárja le a látóhatárt. 

Kiszállva a gépből, megcsap atengerforró lehelete. Azizzó leve- 
gő sós párától terhes. Ingünk csakhamar verejtékező testünkre ta- 
pad. A repülőtér csarnokában nagy az élénkség. A vámtisztvi- 
selők igyekeznek alapos munkát végezni, mert a szűkös állam- 
háztartásban a vámbevétel is fontos tényező. Az utasok drámai 
színészeket is elhomályosító pátosszal, élénk taglejtésekkel és 
arcjátékkal kísért szóözönnel igyekeznek az elvámolandó áruk kö- 
rét minél kisebbre szűkíteni. A vámtisztviselőket egyáltalán nem 
hatja meg a nagy igyekezet: szenvtelen arccal turkálnak a holmik 
között és néhány halk mondat kíséretében minden felindultság nél- 
kül róják ki az előírt illetékeket. 

Mindaz, amit eddig láttunk, olthatatlan vágyat ébreszt bennünk, 
hogy ezt az első benyomások alapján bizarrnak tűnő világot köze- 
lebbről megismerjük. 


Az Arab-félsziget Gibraltárja 


Áden. Fogalom az angol gyarmatosítás történetében. A hegy kő- 
testét erődök, álcázott ütegállások borítják, nyaktörő utak, szö- 
gesdrót sövények és vízvezetékcsövek hálózzák be. Ma már eltűn- 
tek a partvédő lövegek, a géppuska-fészkek; a tüskés drótsövé- 
nyeket ronggyá tépte az enyészet, rozsda eszi a vízvezetékcsöve- 
ket, kivéve azokat, amelyek a még ma is működő megfigyelő 
állásokhoz vezetnek. A hatalmas fekete sziklatömeg egy világbi- 
rodalom pusztuló sírköve. 

Áden időszámításunk előtt ezer éven át fontos kikötője volt 
a tömjénútnak és az maradt a 3. század végéig. Átmenő kereske- 
delme azután is virágzott. Marco Polo 1276-ban nyolcvanezer 
lakosú városként említi és , Jemen szemének" nevezi. 

Virágzását földrajzi helyzetének köszönhette. Az India, Kelet- 
Afrika, illetve onnan Egyiptom felé tartó hajóknak mindig fontos 
kikötője volt, mivel ezeknek az útvonalaknak csaknem a közép- 
pontjába esik. 

Napóleon egyiptomi hadjárata arra késztette a briteket, hogy in- 
diai hajózási útvonalaik védelmére katonai bázist létesítsenek a 
Vörös-tenger déli kijáratánál. Először Perim szigetét szállták meg 
1799-ben, de az ottani gyilkos életkörülmények miatt csakhamar 
szemet vetettek Ádenra. 

Akkoriban a város az Abdali-szultánsághoz tartozott. Székhelye 
a forró parti síkságot szegélyező hegyek lábánál fekvő Lahidzs 
volt, ezért Lahidzsi-szultánságnak is hívták. A lahidzsi szultán 
1802-ben szerződést kötött a kalkuttai brit követtel Áden bérbe- 
adásáról. Az együttműködés eleinte zavartalan volt, de 1839-ben a 
britek annak ürügyén, hogy egyik hajójukat a szultán alattvalói 
a kikötőben megtámadták és kirabolták, felmondták a szerződést 
és katonai erővel elfoglalták a várost. Mivel a félsziget keleti részén 
fekvő két öböl: a Front- és a Holkat-öböl eliszaposodás miatt na- 
gyobb hajók kikötésére alkalmatlanná vált, ezért a nyugati oldal 


északi partjai előtt új, nagyobb kikötőt építettek. A sekélyebb belső 
kikötővel szemben épült fel a Málla városrész, a mély vízű 
külső kikötő partján pedig Tavahi. 

Minderre nagyon is szükség volt, mert a Szuezi-csatorna meg- 
nyitása után óriási mértékben megnőtt a hajófogalom. Áden közép- 
úton fekszik Anglia és a Távol-Kelet között. Kikötőjében hatalmas 
kőszén hegyeket halmoztak fel, hogy a hajók oda-vissza útjukon ki- 
egészíthessék megcsappant készleteiket. Ádent a , Kelet szenes- 
pincéjé"-nek nevezték. 

A britek a megnövelendő kikötő hátterének biztosítására még a 
Szuezi-csatorna megnyitása előtt egy évvel: 1868-ban megvásá- 
rolták a lahidzsi-szultántól a Sejk-Oszmán nevű falut és környé- 
két, 1888-ig további vásárlások révén területük 194 négyzetkilo- 
méterre nőtt. A szultán sem járt rosszul, mivel jövedelmét a kikötő 
fellendülő forgalma jelentősen növelte. A Front-öböl partján indiai 
hatást mutató palotát építtetett magának. 

A közigazgatásilag hozzátartozó szigetekkel együtt (Perim, 
Kuria-Muria és Kamarán) 340 négyzetkilométerre duzzadt Ádent 
1937-ben koronagyarmattá nyilvánították. 

Időközben a hajózásban nagy változás történt. A kőszenet fel- 
váltotta a sokkal jobb hatásfokú, könnyen kezelhető fűtőolaj. Áden- 
ben is összezsugorodtak a szénhegyek és hatalmas fűtőolaj-tartá- 
lyokat építettek, melyeket az Angol—Perzsa Kőolajvállalat abadáni 
finomítójában készült fűtőolajjal és gázolajjal töltöttek fel. 

A múlt század végén Dél-Jemen területén tizenkét szultánság, 
kilenc sejkség és három emirátus osztozkodott, velük a britek 
1802 és 1895 között fokozatosan védelmi szerződéseket kötöttek, 
és létrehozták a , Nyugat-" , illetve , Kelet-Ádeni Védnökséget". 

A Nyugat-Ádeni Védnökség 1959-ben laza államszövetséggé 
alakult. 1963-ban csatlakozott hozzá a Kelet-Ádeni Védnökség há- 
rom szultánsága is, és létrejött a , Dél-arábiai Szövetség". 


A britek nem nagyon avatkoztak bele a törzsi hagyományokba, 
meghagyták az egyes szultánságok, sejkségek és emirátusok 
, Önkormányzatát" — sikerrel alkalmazva a , ,divide etimpera" elvet. 

A félsziget legnyugatibb pontján: a Steamer pointon (Gőzös pont) 
magas torony áll. Árbocán különféle jelzőzászlókat lobogtat a friss 
északkeleti szél. A révkapitányság innen irányítja a kikötő forgal- 
mát. Bár ma már rádió segítségével közvetlenül beszélhet egy- 
mással a torony és a hajó, a zászlók jelentősége mégsem kopott 
meg. A tengerészet hagyományai évszázadosak és a tengeré- 
szek meglehetősen konzervatívak. 

Az ádeni kikötő elsődleges feladata nem az áruforgalom, hanem 
a hosszújáratú hajók tüzelőanyaggal való ellátása. A kikötő mé- 
lyebb részén megfelelő elrendezésben hat — vastbeton cölöpö- 
kön álló — töltőfedélzetet létesítettek. Ezekhez futnak a tenger 
fenekére fektetett fűtőolaj- és gázolajvezetékek a parti tartályokból. 

A fűtőolajért érkező hajó elé fürge vontatók sietnek. A hajó hajtó- 
művei teljesen leállnak és most már a vontatók húzzák, tolják a he- 
lyére. Olyan a kép, mint amikor 2—3 puli tereli a hatalmas bikát. 
Erre szükség is van, mert a hosszú hajó a viszonylag szűk helyen 
képtelen lenne önerejéből manőverezni. A hajóterelő ,,pulik" 
után járó illeték ugyancsak fontos része az állami költségvetésnek. 

Esteledik. A félsziget déli partjának egyik homokos zugában lu- 
bickolunk a langyos tengervízben. Bár november vége felé járunk, 
a víz még mindig 25 fokos. Az ádeni-öbölben egész éven át tart a 
fürdőidény, legalábbis az erurópaiak számára. A helybéliek szep- 
tember végétől májusig nem szívesen fürödnek a tengerben. Nekik 
már hideg. De a halászok és a fiatalabb legénykék nem törődnek a 
víz hőmérsékletével. Villámgyorsan a vízbe ugranak, hogy csodá- 
latosan szép formájú csónakjaikat kihúzzák a part lapos fövenyére 
és partra hurcolják a vizes hálókat, a hallal telt gyékényszatyrokat. 

A Golden Moh r -nak nevezett parton sűrű eukaliptusz-cserjék 
között búvik meg az egykori angol klub. Most a magas rangú állami 
tisztviselők, diplomaták, állami vagy ENSZ megbízásból Ádenben 


dolgozó szakértők keresnek — és találnak — itt felfrissülést a mun- 
kával töltött forró nap után. 

Még élnek az angol hagyományok: a zuhanyzókban hideg édes- 
víz folyik, működik a , snack bar" és jéghideg a sör. Dél-Jemenben 
nem követik bigott elvakultsággal a Korán puritán szabályait. Egy 
jelentős kikötő mindig egy kicsit a , világ kapuja" és erkölcsei is en- 
nek megfelelőek. Nincs szesztilalom és teljes a női emancipáció. 
Persze a részegséget, botrányokozást szigorúan büntetik és a ha- 
gyományokat követő családokban a nők sem élnek minden eset- 
ben emancipáció adta jogaikkal. A hagyományokhoz való ragasz- 
kodás sokkal erősebb az országnak a tengerparttól távoli, belső vi- 
dékein. 

Apály van. A víz messze visszahúzódott a lapos partról és alig 
maradt valami az erős cápahálóval bekerített medencerészben. 
Különben sem szeretjük a bezártságot, ezért messze kiúszunk az 
öböl nyílt vízébe. Bár a parton nagy tábla figyelmezteti a fürdőzőket 
a cápaveszélyre, ezt a jó úszók nem igen veszik figyelembe. 
Baleset már évek óta nem történt; úgy látszik az erre járó cápák be- 
érik az apróbb halakkal. Mert, hogy vannak, annak bizonyítékai a 
sok, éles, hegyes fogakkal megtűzdelt széles állkapocs, amiket jól 
kifőzve árusítanak emléktárgyként a parti árusok. Kosaraik tele 
vannak szebbnél szebb rendkívül változatos alakú és nagyságú 
csigákkal, kagylókkal és szép fehér korallvázakkal. A város , ,régi- 
ség" és népművészeti boltjainak polcai is roskadoznak a tenger e 
remek ajándékaitól. Vásárolhatunk ott kitömött, kitűnően konzer- 
vált (lakkal bevont) kisebb teknősöket, pajzsnak is beillő óriástek- 
nős páncélokat, kagylókból, csigákból készült díszes dobozokat és 
sok minden mást, amivel a tenger megajándékozza az embert. 
Persze ahhoz, hogy emléktárgy legyen belőle ügyes kezű, hozzá- 
értő emberek szorgos munkája is szükséges: a halászoké, akik ki- 
hozzák a vízből, a preparátoroké, akik kifőzik, szagtalanítják és tar- 
tós, díszes emléktárgyakká alakítják. 

Visszaúszunk a partra. Fürdőlepedőt dobunk a vállunkra, mert 


hűvös az esti szél, és fekete felhőfoszlányokat hajt a hegyek felől a 
tenger felé. Forró feketekávéval a kezünkben gyönyörködünk a 
naplemente csodálatos színpompájában. 

A bizarrul csipkézett sziklák tusfeketén rajzolódnak az alkonyi 
égre. A fénytörés következtében óriásira duzzadt napkorong 
pereme éppen most érinti a tengert, arany és vörös lángnyelvek 
özönét szórva az ólomszürkévé vált hullámokra. Szemben, 
a Dzsebel Hasszán lábainál kigyúlnak Kis Áden fényei, jelezve, 
hogy ott egy hatalmas ipartelep készülődik az éjszakára. 

Hirtelen rengeteg fekete csóka lepi el nagy lármát csapva a fák, 
bokrok ágait. Éjszakára ott térnek nyugovóra, de előbb még jót isz- 
nak a parti zuhanyozó csepegő vizéből. A lustábbak megelégednek 
a tocsogó homokos vizével. Az igényesebbek átmarkolják a zu- 


hanyzó csövét, alája fordulnak és fejjel lefelé nyelik a rózsából cső- 
rükbe csurgó tiszta vizet. Nem könnyű Ádenben csókának lenni: se 
víz, se táplálék — vagy legalábbis nagyon kevés. Marakodnak is 
kegyetlenül — még azon a néhány csepp vízen is. 

Az öböl jobb oldalán a vízbe nyúló lávaár végében nagy üreget 
vájt a hullámok évezredes játéka. Olyan mintha egy hatalmas 
elefánt nyújtaná ormányát a tenger vizébe, hogy csillapítsa szom- 
júságát. A neve is az: , Elefánt-szikla" . 

Emitt a szomjas csókák, amott az ivó elefánt, előttünk a végtelen 
víz. És messze fent északon, a magas hegyek mögött az örökké 
szomjas föld. 

Mivel közel vagyunk az Egyenlítőhöz — alig tizenkét szélességi 
foknyira — a szürkület igen rövid. Ideje hazatérni. 


Áden egy napja 


Egy hajókürt háromszoros bőgése ébreszt fel bennünket könnyű 
álmunkból. Valamelyik befutó hajó jelzi, hogy jobbra fordul. Fel- 
megyünk a kikötő partján álló vendégház tetőteraszára. A ház 
valamikor az angol kikötőparancsnok irodája és lakása volt. Jelleg- 
zetes brit gyarmati épület. 

A nehéz falépcső, a faburkolat és a bútorok indiai tölgyből ké- 
szültek. Sajátos fanyar csersavas illatot árasztanak. Hasznos 
— nagyon hasznos fa az indiai , teak". Nemcsak a házépítésben 
és a bútorkészítésben, hanem a hajóépítésben is. Kemény, időt- 
álló, dacol a korhadással, a férgekkel és a sós tengervízzel. 

A ház tetejéről csodálatos körpanoráma tárul elénk. Még csak- 
nem teljesen sötét van. Tőlünk kissé jobbra kopár sziklaszírt emel- 
kedik ki a vízből. Ez a , vesztegzársziget". Régen itt őrízték és 
ápolták azokat az utasokat, akik esetleg ragályos betegségben 
szenvedtek. Szükség volt erre, mert bizony Mekkában a hadzs 
idején gyakori volt a kolerajárvány. 


Az egyik legkülső, tehát legmélyebb vízben álló töltősziget mel- 
lett hatalmas szovjet kutatóhajóba szivattyúzzák a fűtőolajat. 
A fedélzetén elhelyezett óriási gömbök elárulják, hogy az egyik 
akadémikusról elnevezett különleges műholdfigyelő hajó, amelyik 
az Indiai-óceánon teljesít szolgálatot. Hatalmas fekete teste mö- 
gött egy fényárban úszó hófehér hajó rakodik. Szaporán forgó 
darui nagy ládákat emelnek át a mellettük álló lapos bárkákra. 
Ez a magyar , Csokonai". Rotterdami tojásrakományával éppen 
jókor érkezett, néhány nappal a nagy ünnep előtt. Az egyenként 
harminc darabot tartalmazó szürke kartontálcák pillanatok alatt 
elárasztották a várost. Nemcsak az üzletek teltek meg velük, 
hanem az utcák is, ahol rohangáló gyerekek kínálták a fehér, 
törékeny portékát hangos kiabálással. Sokan megtanulták a hajó 
nevét (meglepően jól ejtették ki), és megnőtt a magyarok népszerű- 
sége. 

A magyar hajók gyakran felkeresik Ádent. Kéthónapos ottlétünk 


alatt a , Csokonai"-n kívül a , Radnóti" és a , Kőrös" is befutott aki- 
kötőbe. 

A hullámtörő végénél most egy karcsú bagala tűnik fel több 
kisebb csónakot húzva maga után. A belső kikötő felé tart, mert az 
a halászkikötő, és ott van az új halfeldogozó üzem. 

A bagalák, szambukkák, összefoglaló nevükön douk, a hajóépí- 
tés mesterművei. Zömüket a Perzsa- (Arab) öböl mentén építették, 
de Ádenben is virágzott a hajóépítés. A halászkikötőt északon le- 
záró szigeten mais szorgos munka folyik. Az egykori , Rabszolga- 
szigetet" ma , Munka szigetnek" hívják. Régen a kopár, víztelen 
sziklán őrizték az Afrikából hozott rabszolgákat, amíg tovább nem 
szállították őket az Arab-félsziget belsejébe. Ma itt működik a vitor- 
láshajó-javító és -építő üzem. 

Vitorláshajók . . . Már csak karcsú testük és árbocuk emlékeztet 
az egykori vitorlásokra, de kivétel nélkül nyersolajmotor hajtja őket, 
bár kedvező szél esetén néha még felhúzzák a vitorlákat, hogy 
üzemanyagot takarítsanak meg. A nagy vitorlások mellett minden- 
fajta halászbárkán, csónakon is folyik a szorgos munka. A halászat 
fontos táplálékforrás. 

Mire a halászhajó megérkezik a halfeldolgozó üzemhez, már tel- 
jesen kivilágosodik. Hirtelen sűrű köd ereszkedik a tengerre. Kelet- 
kezését az okozza, hogy az éjszaka erősen lehűlt szárazföld fölötti 
hideg levegő keveredik a tenger feletti páratelt, meleg levegővel. 

A közvetlen előttünk álló töltőfedélzethez különös formájú hajót 
kötnek ki. Az egyre sűrűsödő ködön át is megállapíthatjuk, hogy 
geofizikai kutatóhajó. A kanadai , Siebens" olajvállalat részére vé- 
gez tengeri szeizmikus kutatást az Ádeni-öbölben. A , Siebens" 
Szokotra-szigetének környékén kutat a tenger alatt kőolajat és föld- 
gázt rejtő földtani alakulatok után. Mukallától keletre az olasz AGIP 
végez hasonló munkát. 

Másfél óra múlva komorabbá válik az idő. A szárazföld felől friss 
szél kerekedik és elfújja a ködöt, de gyászos, szürkésfekete go- 
molyfelhő-falkákat hajt a tenger felé. A hegy rozsdavörös-fekete 


kőcsipkéi belehasítanak a mélyenjáró felhők kövér hasába. Hir- 
telen aranyos fényszalag szegi be a felhőgomolyok felső peremét. 
Úgy látszik felbukkant a nap a hegy másik oldalán. A hőség csak- 
hamar felszívja a felhőket, egy új, forró nap kezdődik . . . 

A szűk katlanban fekvő Tavahi városrész főterén nagy az élénk- 
ség. A , valódi" pálya mellett kövekből, iskolatáskákból, sapkákból 
kialakított kapuk között mezítlábas gyerkőcök kergetik ütött-kopott 
gumilabdáikat. Legtöbbjük összes ruházata a tarka kelméből készült 
szoknyaszerű , fúta", de akad rövidnadrágos, trikós nebuló is. 
A fúta nemzeti viselet — a férfiak zöme is ebben jár. Különben az 
európai ruha is nagyon elterjedt. Az okkersárga vászonból készült 
mutatós öltöny (nadrág-ingzakó) olcsón beszerezhető. 

A tér egyik oldalát a Crescent-szálló jellegzetesen gyarmati 
stílusú épülete zárja le. Mögötte egy sportklub kosárlabda pályáján 
folyik a küzdelem. 

Labdarúgás, kosárlabda — ez is a sportszerető angolok hatása. 
A gondolattársítást talán az is elősegíti, hogy a kikötő fölötti szirt- 
fokon megpillanthatjuk az ádeni Big Ben tornyát. Igaz, az óraszer- 
kezet már régen tönkrement, a mutatók letörtek, a számlap ütött- 
kopott, de alakja hűen emlékeztet híres londoni rokonára. Home 
— sweet home: otthon — édes otthon. AZ , Ádeni-pokolban" élő 
angoloknak valóban szükségük volt az édes otthon hangulatának 
felidézésére. 

Eleinte csak a kopár, félelmetes sziklavilág katlanában izzó hő- 
ség és a gondosan adagolt napi vízmennyiség tette számukra po- 
kollá az életet. A hatvanas évek elején a hazafias erők elhatározták, 
hogy megszüntetik a brit gyámkodást és kivívják az ország függet- 
lenségét. Hosszú és véres gerillaháború következett. Megrázó 
dokumentumait megtekinthetjük a Craterban levő Hadtörténeti 
Múzeumban. Ismét — mint már annyiszor az emberiség történeté- 
ben — a puszta ököl harcolt a legkorszerűbb fegyverekkel; az el- 
szántság, az önfeláldozás, az asszonyokat és gyermekeket sem 
kímélő brutális elnyomás ellen. A hősi küzdelem nem volt hiábavaló: 


1967. november 30-án kikiáltották az ország függetlenségét. Ezek 
a gondolatok suhannak át agyunkon, mikor elhaladunk a Crater be- 
járatánál fekvő börtön komor épülettömbjei előtt. 

A kráterben már 3000 évvel ezelőtt település volt, de a mai várost 
az angolok építették. Erre vallanak sakktáblaszerű, egymásra me- 
rőleges utcái, amelyek csak a sziklafalak felé kapaszkodva válnak 
girbe-gurbává. Angol hatásról beszélnek a jellegzetes indiai gyar- 
mati stílusú középületek: bankok, hivatalok és üzletházak. 

A városra óhatatlanul rányomta bélyegét, hogy ez a hely egy 
nagy világbirodalom láncolatában összekötő kapocs volt kelet és 
nyugat között. 

Az arab őslakosság fekete rabszolgákat hozott Afrikából, a török 
megszállók janicsárjai is itthagyták utódaikat, csakúgy mint az an- 
gol katonák. A britek gurkha és hindu ezredeket vezényeltek ide, 
nyomukban jöttek az indiai szolgák, a hindu tisztviselők és keres- 
kedők. A Hátsó-Indiában, Indonéziában dolgozó hadrámiak ma- 
gukkal hozták maláj feleségüket, keverék gyermekeiket. Még japá- 
nok és kínaiak is letelepedtek, hogy részesüljenek a fontos kikötő 
virágzó kereskedelméből. 

A nyüzsgő emberáradatot figyelve mindez hamarosan sze- 
münkbe ötlik. Arabok, hinduk, pakisztániak, perzsák, bantu és szo- 
máliai négerek, zsidók, európaiak, malájok keveredtek itt egymás- 
sal évszázadokon át. A férfiak, nők egyaránt vékony termetűek, 
általában alacsonyak, de arányos, jó alakúak. A fiatal lányok, asz- 
szonyok igen csinosak; idomaik a könnyű csontozat ellenére is 
teltek — nem soványak —, arcuk bájos, ujjaik finomak, mozgéko- 
nyak. Járásuk szépen ringó és kecsesen viselik ruháikat, akár 
európai, akár indiai szabásúak. Az óvárosban még gyakran látunk 
földig érő fekete lepelbe: abájába, csadorba burkolt nőket. Néme- 
lyikük még az arcát is fátyol mögé rejti; csak a szemei látszanak ki 
belőle. És micsoda szemek! Gyönyörűen ívelt szénfekete szemöl- 
dök alatt óriási, mély tüzű fekete gyémántok! A gyermekek zömé- 
nek arcából is csodálatos karbunkulus szemek ragyognak. Mert a 


szép szemek, a bársonysima bőr, a ruganyos, formás keblek, a rin- 
gó csípők és a játékos izmok csak az egészen fiatalok sajátosságai. 
A szemek fehérjét csakhamar véresre marja a por, megfertőzi a 
trachoma. A nőket hamar fonnyadttá teszi a napi robot, a család el- 
látásának a gondja, a sok gyerek és a még több szándék nélküli el- 
vetélés. 

A fiatal férfiak többsége igen jóképű, nyalka legény. Koromfekete 
haj, villogó szemek, mokány bajusz, sima barna bőr, hófehér fog- 
sor, ruganyos, arányos kar és lábizmok. De őket is hamarosan el- 
használja az élet. A gyenge táplálkozás és a kemény munka szí- 
vóssá aszalja testüket, csomós inakká zsugorítja izmaikat. Bőrük- 
be mély barázdákat szántanak a gondok, és hófehér fogsoruk 
sárgává, odvassá, foghíjassá válik sorvadó ínyükben. Ilyenné teszi 
őket a kemény, sivár élet a könyörtelenül izzó egyenlítői nap alatt. 

Az üzleti élet nem nagyon élénk, mondhatnánk álmosan szuny- 
nyadó. A boltok kétharmada bezárt, a kereskedők elvándoroltak. 
Az áru kevés, a választék szegényes. Az ország csaknem minden- 
ből behozatalra szorul. Nem képes megtermelni saját élelmiszer- 
szükségletét. Ipara jóformán nincs, bár az utóbbi években épült 
egy korszerű textilgyár, cipőgyár, paradicsom-konzervgyár, gyu- 
fagyár és már hagyományos a dohányipar. 

A gazdasági életet erősen befolyásolja a hajóforgalom. Áden vi- 
rágkorában évente 6—8 ezer hajó kereste fel a kikötőt. A Szuezi- 
csatorna 1967—1975 közötti lezárásával a forgalom csaknem 
megszűnt és azóta is csak lassan növekszik. A kereskedők szá- 
mára a személyszállító hajók utasai voltak a legfontosabbak. 
A repülőgép korszakában ezek teljesen elmaradtak. A teherhajók 
néhány partraszálló matróza, tisztje keveset vásárol, ha vásárol 
egyáltalán. 

Bár teljes a foglalkoztatottság, mégis egyre nehezebb munka- 
alkalmat teremteni az egymást követő nemzedékek számára. 

Egy a hatvanas évek végéről származó statisztika szerint a 
munkaképes korú lakosság egynegyede hivatalnok, egyötöde 


háztartási alkalmazott volt. A munkaerő 17 százaléka dolgozott az 
építőiparban, 14 százaléka az egyéb iparokban, 13 százaléka a 
kereskedelemben, 9 százaléka a kikötőben, mindössze 2 százaléka 
(1800 fő) a kis-ádeni kőolaj-feldolgozó üzemben és további 
2 százaléka az , egyéb" kategóriában. Tehát a lakosságnak a fele 
nem termelő munkát végzett. És mivel a függetlenség kivívása óta 
az oktatásban való részvétel kötelező és a kormány nagy súlyt he- 
lyez a tanulásra, egyre nő az állami fizetésből élő értelmiség 
száma, ami nem kis gondotjelent. A kormány nagy igyekezettel tö- 
rekszik a népjólét és a műveltség fejlesztésére. Ma háromszor 
annyi az orvos, mint 1969-ben. Huszonnyolc kórház és 350 rende- 
lőintézet műkődik az országban. Megnyílt az egyetem és minden 
helységben van iskola, sőt a beduin gyermekek számára mozgó, 
szabadtéri iskolákat létesítettek. 1971-ben a közel kétmillió lakos- 
ból már 70 000 gyermek járt valamilyen iskolába. 

Kétségtelen, hogy a fiatal állam egyik fő gondja a munkaalkalom- 
teremtés az ipar, a mezőgazdaság és az infrastruktúra fejlesztése 
révén. Ehhez mindenekelőtt fel kell tárni az ország nyersanyag- és 
vízkészleteit. 

Víz! Áden legfőbb gondja a lakosság vízszükségletének a kie- 
légítése. Bár a tengerparton a csapadék mennyisége nem haladja 
meg az évi 30 millimétert, minden évben lezúdul egy-két kiadós 
eső, amikor néhány óra alatt hullik le az évi csapadék fele. A kialudt 
régi vulkán hatalmas természetes üstjében a ritka felhőszakadások 
alkalmával óriási mennyiségű víz gyűlt össze, de a kaldérában 
emelkedő fiatalabb vulkáni kúpról kiinduló vízmosás levezette 
atengerbe. Az ádeniek már azi. e. 1. században rájöttek, hogyha a 
vádi felső, szűk részén a lezúduló víz által lépcsősen kivájt üstszerű 
mélyedéseket gátakkal megnövelik és belsejüket gipsszel kita- 
pasztják, nagyszerű természetes víztárolókat létesíthetnek. Tizen- 
nyolc kisebb-nagyobb ilyen ciszternát építettek. A medencéket jól 
kifalazott csatornák kötik össze egymással. Együttesen kilencven 
millió liter vizet képesek tárolni. Ma már a 250 000 főre duzzadt la- 


kosság napi vízszükséglete 36 millió liter, tehát a ciszternák víz- 
készlete mindössze két és fél napra lenne elegendő. 

A ciszternák mentén egy 250 m hosszú parkban csodálatos tró- 
pusi növényzet díszlik. A pálmák között piros és fehér virágú 
hibiszkusz bokrok virágzanak egész éven át. Az oleander itt fákká 
nő. A bougervillea piros és lila virágözöne zuhatagként omlik alá a 
falakról. Az eukaliptuszfák árnyékában búvik meg a kívülről szerény, 
de belül gazdag Néprajzi Múzeum. A látogatók két csajhána (tea- 
ház) apró asztalai mellett élvezhetik ezt a tenyérnyi, üdítő környe- 
zetet a komor, forró sziklavilág ölében. 

A parti síkság mögötti hegyvidék: a Jafa és a Radfán, a felszálló 
légáramlás miatt évente mintegy 600—900 milliméter csapadékot 
kap. A víz egy része azonnal elpárolog a forró sziklákon. Másik ré- 
sze a különben száraz folyóvölgyeken: az aszókon, vádikon át né- 
hány óra alatt atengerbe ömlik. 1955 szeptemberében megmérték, 
hogy a Beni-aszó medrében egyetlen eső alkalmával 23 millió köb- 
méter víz zúdult a tengerbe. 

A víz egyharmada felhalmozódik a hegyek lábát övező törme- 
lékkúpokban. A homokos, iszapos talajon oázis oázist követ, mert 
itt a víz szintje közel kerül a felszínhez és öntözésre használható. 
A nagyobb mélyedések talpán a víz esetleg a felszínre is buggyan, 
és kisebb, sekély, iszapos, sziksós tavakat alkot. 

Lahidzstől északra számos kúttal megcsapolták a törmelékkú- 
pok vizét és ezt szivattyúk nyomják egy 50 kilométer hosszú cső- 
vezetéken át Áden városába. Ezzel az édesvíz probléma egyelőre 
megoldódott. De újabb baj jelentkezik: a víz egyre sósabb lesz. 
Az erős, növekvő megcsapolás miatt az áramlás a tárolókőzetben 
meggyorsul, márpedig a gyorsan mozgó víz oldóképessége sokkal 
nagyobb, mint a lassú mozgásúé. A kérdést megnyugtatóan csak 
megfelelő helyen épített völgyzáró gáttal lehet megoldani úgy, 
ahogyan azt kissé északabbra — a mai Észak-Jemen területén már 
3000 évvel ezelőtt is csinálták. A világhírű Márib-gát történetével 
már megismerkedtünk. 


Dél van. A kegyetlenül tűző nap forróvá teszi a fekete sziklák fel- 
színét. A forró levegő remegve vibrál, olyannyira, hogy a talaj köze- 
lében még a látást is elhomályosítja. Ebben a pokoli hőségben 
nincs kedvünk itthagyni ezt a kellemes hűvösséget árasztó zöld 
kertet. Leülünk a csajhána bádogasztalához, hogy harapjunk va- 
lamit. 

Előételnek , mádid"-ot eszünk (joghurt vajjal, olajjal, zöldhagy- 
mával keverve). Ezt követi a , nasúf" (párolt lencse és köleskása 
vajjal, hagymával, fokhagymával). De kérhetünk , fúl" -t is (főtt bab 
csípős mártással leöntve). Desszertként , bint szahn"7-t kapunk 
(, lány a tálon": higított mézzel átitatott rétesszerű sütemény). Vá- 
logathatunk az üdítőitalok egész sorában és a lakomát zengebillel 
(gyömbér) ízesített, erős feketekávéval fejezzük be. Úgy jólla- 
kunk, hogy ellustulva leheveredünk a szikla árnyékos oldalára, és 
megtartjuk a szinte kötelező sziesztát. 

Négy óra után valamelyest enyhül a hőség, éled a város. Mi is 
folytatjuk az ismerkedést. A főutak szélesek, de a mellékutcák 
meglehetősen szűkek. Az egy- vagy kétemeletes házak bazalttöm- 
bökből épültek. A földszintet üzletek, raktárak, műhelyek foglalják 
el. Az egyik utcasarkon öreg, hajlott hátú szabó dolgozik gyorsan 
pergő , Singer" varrógépén. Tíz perc alatt készít mindkettőnk szá- 
mára egy-egy , fútát". A muzulmán házak jellegzetessége a falhoz 
tapadó, fából készült kétszintes erkély. Az alsó nyitott, onnan a fér- 
fiak szemlélik az utcák esti forgatagát vízipipájukat szortyogtatva. 
A felső balkont sűrű farácsok zárják el a külvilágtól. Az az asszo- 
nyoké, mivelhogy ők nem fedhetik fel bájaikat a kiváncsi nyilvános- 
ság előtt. Viszont, hogy saját kiváncsiságukat minden tekintetben 
kielégíthessék, és az utca hosszában is nézegethessenek, fej- 
magasságban kiugró, sűrűn rácsozott kasokat helyeztek el a bal- 
kon rácsozatán. Néhány második emeleti ablakot is elláttak ilyen 
kasokkal, ahol nincs balkon. Mert az asszonynép kiváncsi. És ha ki- 
elégítik kiváncsiságát, tüstént jobb a kedve. Márpedig a jókedv lé- 
nyeges ott, ahol a ház urának négy asszony között kell igazságot 


tennie, mert Allah az igazhivőnek egyszerre négy feleséget enge- 
délyez. Igaz, ma már — elsősorban anyagi okokból — egyre keve- 
sebben élnek evvel a lehetőséggel. 

Megfér itt egymás mellett a mecset, a keresztény templom, 
a muzulmán és a keresztény temető, valamint a hinduk , hallgatás 
tornya". A sok mecset közül indiai hatásra utal az al-Idrusz mecset 
bazaltkockákból épült gipszkupolás tömbje. A magányosan álló 
Áden-minaret 1770-ben épült. A hozzátartozó mecset már elpusz- 
tult. A zsinagógát is csak az 1967-es izraeli— arab háború után 
zárták be, lassacskán el is vándoroltak a zsidók. Pedig valaha ők 
készítették a legcsodásabb dzsambjijákat: a híres görbe tőrt arany- 
nyal átszőtt, ékkövekkel kirakott ezüst tokban, hasonló markolattal. 
A régiségkereskedésekben még ma is bőven találhatunk dzsam- 
biját, amiről a kereskedők az arab ékesszólás minden fortélyát be- 
vetve akarják elhitetni velünk, hogy régi és megéri az árát. 

A Craterből kivezető egyetlen úton elhagyjuk a nagy üstöt. A há- 
góról — fent az üst peremén — elénk tárul Málla, a kikötők és Kor- 
maksár teljes panorámája. Nyugat felé Kis-Áden csipkés ormai, 
észak felé pedig a dél-jemeni hegyek zárják le a látóhatárt. Málla 
két zsinóregyenes, egymással párhuzamos sugárútját modern, 
négyemeletes házsorok szegélyezik. A házak földszintjén valaha 
bolt boltot követett, éttermekkel, fodrász szalonokkal, utazási iro- 
dákkal tarkítva. Ma az üzletek kétharmada itt is lehúzta a redőnyt. 

Tavahiban helyszűke miatt a város magasra felhúzódik a sziklás 
domboldalra. Az üzletek nagy része kilenc-tíz óráig is nyitva van. 
A városrész különös keveréke a régi indiai gyarmati stílusú épüle- 
teknek és a korszerű bérházaknak. A három — gondosan bekerí- 
tett — parkot estére lezárják, de hűvös levegőjük enyhíti az utcák 
forróságát. A lakosság kedvenc pihenőhelye az új park, közvetlenül 
a kikötő partján. Tarka sokaság sétál a gondozott sétautakon, vagy 
pihen a számos pad valamelyikén élénk tereferébe merülten. 
A facsemeték még nem nőttek meg, de az oleanderbokrok szépen 
virágoznak. A park város felőli végében áll a történeti múzeum pa- 


vilonja; a Steamer Point felőli végében pedig a kerek kaszinóépü- 
let, széles terasza előtt egy nagy szökőkút kerek vízmedencéjével. 
A kaszinó arab értelemben amolyan jobbfajta csajhána, azaz a mi 
fogalmaink szerinti kávéházféle. 

Az Óratorony-domb másik oldalán régebben katolikus és angli- 
kán templomok, valamint iskolák voltak. Az iskolák ma is működ- 


nek, a templomokat azonban hivők hiányában bezárták. Távolabb 
nagy kaszárnyák következnek; felettük a domboldalon pedig a 
különféle kormányhivatalok, minisztériumok épületei állnak. 

A napnyugta színpompás tűzijátéka ismét lezajlott. Figyeljük 
csendben a tenger lélegzését és szívjuk magunkba a kikötő 
vizének sós, olajos leheletét . . . 


Kis-Áden 


Fisher angol tengernagy, az admiralitás első lordja már az első vi- 
lágháború előtt felismerte, hogyha az angol flotta a kőszéntüzelés- 
ről áttér a fűtőolajra, akkor hatósugara messze felülmúlhatja a 
német flottáét. Ennek az elgondolásnak volt a következménye, 
hogy a brit kincstár a perzsiai olajkutatásai következtében a csőd 
szélére jutott William D"-Arcy segítségére sietett, és miután 
Maszjid-i-Szulejmán mellett sikerült végül is nagy mennyiségű kő- 
olajat feltárni, létrejött az Angolk—Perzsa Olajvállalat. Az angol állam 
azért vállalt benne ötven százalékos részesedést, hogy biztosítsa a 
flotta fűtőolaj-, illetve az egyre inkább motorizálódó hadsereg nö- 
vekvő üzemanyag-szükségletének kielégítését. Ez volt a Satt-el- 
Arab folyam melletti Abadánban felépített kőolaj-feldolgozó üzem 
elsődleges feladata. 

1951-ben Iránban a nacionalisták kerültek uralomra és államo- 
sították az Angol—Iráni Olajvállalatot az olajmezőkkel és az abadáni 
finomítóval együtt. Ezzel kiesett az abadáni fűtőolaj, illetve gázolaj, 
veszélyeztetve a britek indiai és távol-keleti hajóforgalmának tüze- 
lőanyag- ellátását. 

A British Petroleum vállalat úgy kívánta a veszélyt elhárítani, hogy 
egy ádeni finomító építését határozta el. 

A finomító a hozzátartozó kikötővel együtt huszonegy hónap 
alattkészült el. Építéséhez több mint százezer tonna acélt használ- 
tak fel. Hogy a kikötő vize eléggé mély legyen a nagy tankhajók fo- 


gadására, azért négymillió köbméter homokot és sziklát kotortak ki 
a tengerből. Ebből a rengeteg anyagból egy 1 km" nagyságú félszi- 
getet építettek, ami egyben hullámtörő is, de bőven van rajta hely a 
nyersolajlefejtő berendezések elhelyezésére, illetve egy repülőtéri 
kifutópálya számára is. 

A finomítón és a kikötőn kívül irodaépületek, három lakótelep, is- 
kolák, kórház, üzletházak, mecsetek, klubok és sportpályák épültek. 

A finomító számára a tengerből napi 16 millió liter ipari vizet biz- 
tosítottak. Az édesvízigény napi tízmillió liter, ezt fúrt kutakból 
nyerik. A fűtőolaj, gázolaj és benzin mellett melléktermékként annyi 
propán-butángázt termelnek, hogy az ország szükségleteinek fe- 
dezetén túlmenően még Észak-Jemenbe is tekintélyes mennyi- 
séget exportálnak. A Szuezi-csatorna kiesése miatt a feldolgozott 
kőolaj mennyisége évi másfél millió tonnára esett. A British Petro- 
leum 1978-ban a könyvértéknek megfelelő kártérítés fejében át- 
adta a finomítót az államnak. 

A fűtőolaj eladása a Jemeni Népi Demokratikus Köztársaságnak 
életbevágóan fontos, ez adja az ország konvertibilis pénzbevételé- 
nek a felét. 

Az üzem mintegy háromezer főt foglalkoztat. Az egykor há- 
romszáz főnyi külföldiből 1979-ben már csupán hat szakértő ma- 
radt, a többi mind jemeni. 

Ádenből kitűnő aszfaltút vezet az öböl partján Kis-Ádenba. Bár a 


Dzsebel-Hasszán és Dzsebel-Samszán között az öböl bejárata 
csak hat kilométer széles, a laguna ívelt partja miatt a műút 19 kilo- 
méter hosszú annak ellenére, hogy Kormaksárból kiindulva nyíl- 
egyenes töltésen vág át a víz északkeleti csücskén. A levágott 
részt sószéreknek rendezték be. Töltésekkel kisebb táblákra osz- 
tották. A tűző napon a sekély víz elpárolog és visszamarad a 
fehér só. Miután a kikristályosodott sót összegyűjtötték, a meden- 
céket ismét vízzel árasztják el a töltések közötti csatornákból. 
A vizet emelő szivattyúkat régen a szélmalmokéhoz hasonló, csak 
kisebb vitorlák hajtották, sajnos már kiszorította őket a nyersolaj- 
motor. 

A sótermelés 1951-ben még meghaladta a 300 ezer tonnát. 
Régen a vitorláshajók ballasztként is használták a sót — és ahol 
lehetőség volt rá, jó pénzért el is adták. Manapság a só zömét Ja- 
pán vásárolja meg, de a kereslet erősen visszaesett. 

A finomítót a Dzsebel-Hasszán ölébe építették. Ez ugyanolyan 
kialudt vulkán, mint a Dzsebel-Samszán, de kráterét jobban fel- 
darabolta az erózió. 

A tűző napfényben vakítóan csillognak a nemrég teljesen felújí- 
tott kőolaj-feldolgozó üzem bonyolult lepárlótornyai, katonás s0o- 
rokban álló tartályai. A vízparton álló erőmű magas kéményei a 
hegy tűhegyes bazaltpiramisaival versenyezve fúródnak a felhőt- 
len, azúrkék égboltba. Az ipari óriás halk zümmögéssel dolgozik. 
A kőolaj öt csővezetékből álló ezüst színű csőnyalábon át nesz 


nélkül surran az olajkikötőből a finomítóba. A késztermékek egy 
hasonló csőfolyamon át áramlanak vissza Áden kikötőjébe. A ti- 
zenegyedik vezeték fűtőolajat szállít az olajkikötőbe a tankhajók 
részére. Mellette egy jóval vékonyabb vezetéken gázolaj folyik 
ugyanoda. A tizenkét csőből álló széles csőfolyam a homokra fek- 
tetett keresztgerendákon nyugszik a szabad ég alatt. Ezüstös alu- 
mínium festék védi a korrózió és az erős felmelegedés ellen. 

A partot széles, aranysárga homokföveny szegélyezi. A magas 
sziklahegyek karéjában fekvő védett tengeröblök, a tiszta ho- 
mokföveny, a langyos víz ünnepnapokon idecsábítja Áden kül- 
földi lakosait. Ilyenkor vidáman strandoló csoportoktól tarka a kü- 
lönben kihalt tengerpart. A helybeliek is szívesen vegyülnek az ide- 
gen vendégek közé. A kis halászfaluból: Burejkából néhány halász 
is végigjárja a partotés ügyesen font gyékényszatyrokból gyönyörű, 
fehér korallokat, csigaházakat árul. Mivel a kereskedelem és az 
alkudozás ősidők óta az arabok vérében van, portékájukért elő- 
ször ugyancsak borsos árat kérnek — hátha bedől a zöldfülű ide- 
gen. Ha ismerjük az árakat, és magunk is élvezzük az alkudozás 
örömeit, valamint időnk is van bőven, akkor az első ár negyed- 
részéért is megvehetjük azt, ami tetszik. De azért ne tévesszük 
soha szem elől, hogy mennyi fáradsággal, veszéllyel jár a szép 
korallok, csigák felhozása a tengerfenékről — és adjuk meg érte az 
ezzel arányos árat. Ne éljünk vissza vele, hogy kevés a vevő és a 
halásznak nagyon, de nagyon szüksége van arra a kevés pénzre! 


Kávé és Kat 


Lahidzsen át az északi hegyvidék felé suhan a gépkocsink a kes- 
keny, de jó állapotban levő aszfaltúton. AIl-Anádot elhagyva egyre 
magasabbra vezet utunk az Al-Kaur hegység gránitból és kristályos 
palából álló hatalmas tömbjei között. Utunk mély vízmosásokban 
kanyarog. Körülöttünk magas, meredek sziklagerincek, kőtornyok 


meredeznek az égre. A magas dombokra épült apró falvak házai 
mintha utánozni akarnák a kőtornyokat, magasságuk két-, három-, 
ritkábban négyemeletes. Trapéz alakú falaik fölfelé elkeskenyed- 
nek. Alakjuk az erődök saroktornyaira emlékeztet. És valóban erő- 
dök is: , házerődök". Úgy épültek, hogy könnyen védhetők le- 


gyenek. Lapos tetejüket mellvédek csipkézik. A melivédek sarka 
gyakran kimagasló csúcsban végződik. 

Ez a díszítés megtalálható az arab építményeken (mecseteken, 
házakon, mauzóleumszerű sírokon) a Perzsa- (Arab) öböltől 
Hadramauton át Marokkóig. W. Wrage német kutató erről a kö- 
vetkezőket írja: ,,. . . ismerjük a várak saroktornyait, a mágikus 
oromcsúcsokat és a fazékvarázslatot, a férfi phallikus tagnak és a 
női fazéknak ezt az erőt kölcsönző egyesítését". (Werner Wrage: 
Az Atlaszon túl. Gondolat, Budapest, 1972. 50—51. o.) 

A háromlépcsős sarokcsúcs arab neve: asraf. De, hogy mi az a 
, fazékvarázslat" , azt nem sikerült kiderítenünk. Wrage mindezeket 
hold-kultusszal, általában csillag-kultusszal, és a négy égtájjal 
hozza meglehetősen misztikus összefüggésbe. Gyakorlati észjá- 
rásunk azt diktálja, hogy ezek egyszerű mellvédek lőrésekkel és a 
sarokpillér csupán kissé díszesebb a többinél, mint ahogyan a sí- 
rokon is csak díszítőelem. 

Az arab országokban még a közelmúltban is napirenden voltak a 
rablóportyák, és még ma is él a vérbosszú, ezért érthető az erőd- 
szerű építkezés. A földszinten tartják az állatokat, az első emeleten 
van a férfiak tanyája, a másodikon a konyha és mellékhelyiségek 
(éléskamra, raktárak), és ha nincs több emelet, akkor a nők szobái 
is. Ha nagy a család, akkor a nők és a gyermekek szobái, valamint 
a hálószobák a harmadik, negyedik emeleten helyezkednek el. 
A férfiak emeletének nagyon fontos része a tágas társalgó: a maf- 
radzs. Bútorzata igen egyszerű: faltól falig gyékény, rajta (ha van) 
tarka szőnyegek. A falak mentén számtalan párna. Újabban, hogy 
az ülés-heverés kényelmesebb legyen, egyre terjednek a nagy 
habszivacs matracok. A díszes párnákon nem ülnek, hanem csak 
támaszkodnak rájuk. A hamutartókat, teás-, kávéscsészéket a 
padlóra teszik. A jobbmódúaknál akad néhány vízipipa (nargile) 
is. Szopókája a közelében ülők között kézről kézre jár. Ezt jelentő- 
sen megkönnyíti a hosszú gumicső, amivel a szopóka a pipához 
csatlakozik. 


A konyha és a mosdóhelyiség szennyvíz medencéjéből hosszú 
bádogcső vezet a falon kívülre, így a szennyvíz a második, har- 
madik emeletről is egyszerűen az utcára ömlik. Az árnyékszék az 
épület falához tapasztott fülke. A természet hívásának a padlóba 
vágott nyílás fölé guggolva kell engedelmeskedni. Az ürülék a nyí- 
láson át ugyancsak a házfal mellé potyog. 

A házak a hegyvidéken nagy kockakövekből épülnek. A kőkoc- 
kákat gipsszel ragasztják össze. A kőfalakat általában nem vakol- 
ják, de ha az épület harmadik-negyedik emeleti fala vályogból 
készült, azt gipsszel vonják be. 

Hogy a jómódúak házában hol van a mafradzs, azt az utcán 
járónak az is elárulja, hogy annak üvegablakai vannak, mégpedig 
gyakran színes: piros, kék, zöld üvegmozaikkal szegélyezve. Külön- 
ben az üveget fa spaletták pótolják. A sima deszkából készült belső 
spalettával az ablaknyílás teljesen lezárható. A külső spalettán 
díszesen faragott kerettel akkora nyílásokat vágnak, hogy fejünket 
kidughatjuk rajta, ha kíváncsiak vagyunk, mi történik az utcán. Té- 
len a nappali és éjszakai hőmérséklet közötti különbség a 30 fokot 
is meghaladhatja és a magasabb hegyvidéken a hajnali hőmér- 
séklet fagypont alá is süllyedhet, ezért van szükség a tömör 
spalettákra. 

A külsőnek amolyan zsalugáter szerepe van: díszíti a házat, be- 
engedi a fényt és a meleg levegőt, de elzárja a belső helyiségeket a 
kiváncsi tekintetek elől. 

A ház kapuja nehéz, szépen faragott deszkákból készül hatal- 
mas, félgömbszerű vasszegekkel kiverve, vaspántokkal megerő- 
sítve. A nagy kapun gyakran van egy kisebb ajtó, hogy ne legyen 
szükség a nagy nyitogatására, ha egy személy vagy kisebb állat 
(kecske, birka) be akar menni, vagy ki akar jönni. 

Idegen férfivendég sohasem mehet az első emeletnél maga- 
sabbra. Az asszonyok birodalmát a nőkön kívül csak az egyenes- 
ági, közvetlen férfirokon (testvérek) látogathatják meg. A férfi 
unokatestvér már nem mehet oda. Hogyne! — hogy esetleg meg- 


lássa leendő feleségének bájait, akivel a szülők már gyermekkorá- 
ban eljegyezték! Majd csak esküvő után. . . 

Az araboknál gyakori az unokatestvérek közötti házasság — és a 
menyasszonyt csaknem kivétel nélkül a szülők választják ki. 
Szerelemről szó sem lehet — majd megszokják egymást a házas- 
ságkötés után. Ezért szinte érthetetlen az arab szerelmi líra hal- 
latlan szépsége és gazdagsága. Vagy talán epekedni, álmodozni 
akkoris lehet, ha az álom elérhetetlen és a vágy merő vágyakozás 
marad? 

A jemeni hegyvidék a kávé egyik őshazája. A kávécserje az 
1000—1500 m közötti meleg, esőáztatta domboldalakon érzi jól 
magát. Termése folyamatosan érik és amikor a zöld bogyó pirossá 
válik, akkor kell leszedni. Csak kézzel szedhető, mert a gép az éret- 
len bogyókat is letépné. Brazíliában már kitenyésztettek olyan fa- 
jokat, amelyeknek termése egyszerre érik és így géppel szedhető. 
De hosszú — nagyon hosszú volt az út a kávé világméretű elterje- 
déséig. Sohasem fogjuk megtudni ki volt az első ember, aki a ká- 
vészemet elsőnek pörkölte meg, törte porrá és készített belőle 
frissítő, illatos fekete levest. De az biztos, hogy ez valahol itt tör- 
tént. 

A kávéivás kultusza a mai Jemen területén az i. e. 1000 körül vi- 
rágzásnak indult városállamokban fejlődhetett ki, de nem terjedt 
tovább a Vörös-tenger déli részének környékénél. Mohamed pró- 
féta idejében már népszerű ital volt, és élvezete együtt terjedt az 
iszlámmal, bár a puritán muzulmánok ismételten törekedtek élve- 
zetének korlátozására. Akkoriban a jemeni kávéexport kikötője a 
Báb-el-Mandeb közelében fekvő Al-Moka volt, innen a , mokka-ká- 
vé" elnevezés. 

Az arab vitorláshajók az iszlámmal együtt Kelet-Indiába is elvit- 
ték a kávét, ahol a holland gyarmatosítás után jelentős exportcikké 
vált. 

Kétségtelen, a beduin kávé a legpompásabb frissítő ital, teljesen 
cukor nélkül készül és erős, mint a méreg. Egyes arab országokban 


cardamomummal, sőt köménnyel ízesítik, Jemenben gyömbérrel, 
amit itt zengebilnek hívnak (latin neve Zingiber officinale). A carda- 
momum illatosítja a kávét, a gyömbér csípős ízt ad neki, és még 
növeli is a kávé serkentő hatását. Bevalljuk, első ismerkedésünk 
a , jemeni" módra készült kávéval nem váltott ki belőlünk osz- 
tatlan lelkesedést — úgy marta a torkunkat, mint a vitriol. De nagy 
önuralommal mégiscsak lenyeltük, mert jemeni barátaink nagyon 
büszkék a kávéjukra. 

A meredek hegyek lejtőit ezer és ezer terasz hálózza be. 
Nagyobb részük kicsi, nagyüzemi gépesített gazdálkodásra alig-alig 
alkalmas. Ha nem sajnáljuk a fáradságot és együtt kelünk fel a 
Nappal, akkor csodálatos látványban lehet részünk. A völgyeket 
köd borítja. A tejfehér ködgomolyagból sziklabércekkel meghintett 
zöld fennsíkok emelkednek ki elszórt házakkal, magányos fákkal 
vagy facsoportokkal. A fennsíkoknak és a hegyodalak teraszainak 
termékeny talaját gondosan művelik; búza, árpa, köles, édes- 
cirok és takarmánynövények táblái között kávé- és katcserjék 
sorakoznak. A kelő nap sugaraiban a köd ezüstszínűvé, a mezők 
smaragdzölddé válnak. A növényeken gyémántcseppkénrt csillog 
a harmat. A sziklás bérceken először rózsaszín, majd arany fény 
ömlik el. A házak kéményeiből kék füst száll a mozdulatlan 
levegőbe. 

Az emberek felébredtek, készül a reggeli. A gyerekek kihajt- 
ják a kecskéket, birkákat legelészni. A nagyobb nyájakat szamár- 
háton ülő öregek terelik. Állukat hosszú, gyér szakáll fedi, bozontos 
szemöldökük fölött homlokukra mély barázdákat szántottak az élet 
viszontagságai. 

A kecske, a birka, a szamár nagyon fontos és hasznos társa a 
hegyi embernek. A kecske és birka teje, húsa, szőre és gyapja 
mind-mind nélkülözhetetlen a hegyilakók életében, a szamár pe- 
dig végtelen szívóssággal, türelemmel és kitartással cipeli a ter- 
heket, mindenekelőtt a tűzifát, a nyaktörő hegyi ösvényeken. 

De gyakran találkozhatunk tűzifát hordó asszonyokkal, sőt, gyer- 


mekekkel is. A hegyilakóknak, a puszták fiainak gyermekei korán 
megszokják a kemény munkát. Vizet hordanak a kútból vagy a 
forrásból, néha úgy tűnik, hogy a cipeltkanna nagyobb, mint alatta 
a gyerek. Ott ülnek a kis falusi szatócsüzletek ütött-kopott ládákra 
kirakott árui között, buzgón kínálva portékájukat az arra járóknak. 

Fürgén szaladnak az utca forgatagában teás- vagy kávéscsé- 
székkel megrakott tálcáikkal a csajhánák és az üzletek között. 
A kislányok fáradhatatlanul hurcolják a hátukon kistestvéreiket. 
A kecskék, birkák őrzése kifejezetten a gyermekek feladata, miköz- 
ben hosszú utakat tesznek meg a sziklás hegyoldalak meredek 
lejtőin. A serdültebbek már a fejésnél is segédkeznek. A lányok 
gyermekkora nagyon is rövid, hiszen jórészük 12—14 éves korá- 
ban férjhez megy és aki 18 éves kora után még mindig pártában 
van, már vénlánynak számít. 

A tengerpart mögötti vidéken még erősen élnek a muzulmán 
hagyományok. Mivel a Korán tiltja az emberi arc ábrázolását (a bál- 
ványimádás elleni harc jegyében), a hegyek és puszták lakói tilta- 
koznak a fényképezés ellen. A férfiak mégcsak eltűrik, de az asszo- 
nyok, serdülő lányok riadtan menekülnek a rájuk irányuló lencse 
elől, átkok özönét szórva a tolakodóra. 

Utunk mentén a lejtőket húsos kaktuszok elszórt csomói 
borítják. Legalábbis pontosan olyanok, mint a kaktuszgyertyák; 
csak a szakember tudja, hogy nem igazi kaktuszok, hanem különös 
kutyatejfélék. Az egyik domb tetején magányos sír vakító gipsz 
vakolata fehérlik. Valami , szent" sírja lehet, mivel mellette fehér 
agyagkupolával fedett kisebb épület is áll, amolyan szentély a 
kegyeletüket leróni szándékozók számára. 

Egy forduló után felbukkan előttünk Ad-Dhala, a kattermesztés 
központja. 

A piacon nagy az élénkség. Csütörtök este van, a katvásár napja. 
A benzinlámpák éles fényében zöld levelek csomóit adják-veszik 
élénk szóváltás és taglejtések kíséretében. Az árak a keresethez 
viszonyítva ugyancsak borsosak. Egy maréknyi fiatal levélért kettő 


és fél, három dínárt (7,25—8,75 dollárt) is elkérnek. Ez pedig na- 
gyon sok, ha meggondoljuk, hogy egyhavi átlagos keresetért tíz 
napra való kat vásárolható. Mondják, hogy egy munkás képes a ke- 
resetének egynegyedét, egyharmadát erre a különös levélre köl- 
teni. 

A katcserje (catha edulis) levelei enyhén izgató alkaloidokat tar- 
talmaznak. Rágásuk kellemes közérzetet, boldog révületet idéz elő. 
Ugyanakkor erős szomjúságot és enyhe étvágytalanságot okoz. 
A haragoszöla, kifejlett levelek élvezhetetlenek. Rágásra csak az 
ágak végén bojtosan növő világoszöld, fiatal levelek alkalmasak. 
Ezeknek az ára a legmagasabb. Az alattuk-körülöttük növőket is 
eladják, de azokat már jóval olcsóbban. A fiatal leveleket kemény 
csomókká csavarják össze és úgy rágják, mint a bagót, miközben 
rengeteg vizet isznak hozzá. 

Mivel a kat iránti szenvedély komoly érvágás a háztartások 
költségvetésén, az állam csak csütörtök déltől pénteken éjfélig, 
a heti munkaszüneten engedélyezi az élvezetét. Ezt a tenger- 
parti városokban szigorúan meg is tartják, de itt, ahol terem, nem 
veszik annyira komolyan. A földeken elvégzett munka után el-el- 
rágnak egy marékravalót. 

De csütörtök este: az egészen más! Az komoly társadalmi ese- 
mény. A férfiak összeülnek valamelyik jómódú barátjuknál a 
mafradzsban. Gondosan maguk elé teszik a nagy kínai termoszok- 
ban hozott vizet, a hamutartókat, majd kényelmesen elhelyez- 
kednek. Azután magukhoz húzzák a letördelt katágakat és nagy 
szakértelemmel válogatják ki a legzsengébb leveleket. Megindul 
az órák hosszat tartó rágás, a végnélküli terefere. Másfél-két óra 
múlva márjelentkezik a hatás: a szemhéjak elnehezednek, a tekin- 
tet réveteggé, az arckifejezés kissé bárgyúvá válik, a beszélgetés 
akadozik. A csendet csak a vízivók hangos kortyolása, a nedvszí- 
vás halk szortyogása és a nyújtózkodó lábak nyomán zizegő ágak 
zaja töri meg. 

A felvilágosultabb jemeniek közül sokan súlyos gazdasági 


csapásnak tekintik a katrágás szenvedélyét, de nem sokat tehet- 
nek ellene. 

A kat igénytelen növény. Nem kell gondozni, nem kell öntözni, 
kevés vízzel beéri. Levelei folyamatosan fejlődnek, ezért állandóan 
szedhetők. Termesztése jóval nagyobb jövedelmet hoz, mint a 
kávécserje, amit gondosan kell metszeni és ápolni. Nem csoda, 
hogy a kávéültetvények egyre zsugorodnak, a katültetények pedig 
mindjobban terjeszkednek. 


Al-Habilain közelében, a Radfán-hegységben messziről feltűnik 
a forradalom emlékműve. A gyarmati uralom ellen felkelő szabad- 
ságharcosok itt aratták első győzelmüket az angol csapatok ellen 
1963. október 14-én. (Ez most a Jemeni Népi Demokratikus Köz- 
társaság nemzeti ünnepe.) Egy erős kőtalapazaton szikár harcos 
emeli magasba fegyverét. Sastekintete a távoli Áden felé néz. 
A fúta szorosan rátapad inas combjaira, vállán kendőt lobogtat 
a szél. A megkapó emlékmű magyar művész, Varga Imre alkotása. 


Úton Mukalla felé 


Egy Toyota terepjáró gépkocsin a Jemeni Népi Demokratikus 
Köztársaság második legnagyobb városa, Mukalla felé tartunk. Bár 
a tengerparton a távolság Ádentől csak 485 km, a kínaiak által 
épített kitűnő aszfaltút mégis 620 km hosszú, mivel mélyen beka- 
nyarodik a szárazföld felé, hogy a hegyvidék keleti nyúlványain 
és a termékeny Habbán-aszóban fekvő településeket is bekap- 
csolja a közlekedésbe. 

Ádent elhagyva azitt meglehetősen széles tihamah peremén ha- 
ladunk. A tengerpart nyílegyenesen fut a távolba. Az ólomszürke 
ég alatt a máskor azúrkék tenger most sötétszürke. Az élénk szél 
ezüstösen tarajosodó hullámokat hajt a partra. Távol északon a 
magas hegylánc gerincén szürke felhőkoszorú ül. Alignanem eső 
készülődik. Már esik is. De csak néhány csepp. Az is inkább iszap. 
A ritkásan hulló kövér esőcseppek estükben magukba szívják a le- 
vegőben lebegő port, és mire földet érnek, iszap lesz belőlük. A mo- 
torház és a szélvédő pillanatok alatt foltos lesz tőlük. Ennyi az 
egész. Már vége is van. A felhőket hamarosan felszívja a gyil- 
kosan tüzelő nap. Az aszfaltra hulló esőcseppek gyorsan elpáro- 
lognak, sárga agyagpöttyöt hagyva maguk után. 

A tengerparttal párhuzamosan futó út és a távoli kékeslila hegy- 
lánc között barkánokkal tarkított, hepehupás , síkság" terül el. A ki- 


sebb homokbuckák a tevefűcsomók (hamd) körül alakultak ki, mi- 
vel a fű gyökere megköti a homokot. A barkán ezeknek a homok- 
buckáknak a továbbfejlődött változata. Az alacsony növésű aká- 
ciák törzsét a koronájukig futóhomok lepi be. Gyakori cserje az 
ethel vagy tarfa (tamariskafélék), a szegszeg (krisztustövis) és a 
rak, aminek rostjait fogkefének használják. 

A Bana-aszó mellett Abjen falu környékén gondosan művelt föl- 
deket találunk. 

Az úttól délre a tengerpart felé hatalmas banárültetvény terül el. 
Elszórtan néhány kókuszpálma is akad. A banán kedveli a meleg, 
párás tengeri levegőt, de még öntözik is. Az öntözéshez szükséges 
vizet artézi kutak adják. A banánfürtök termése meglehetősen 
kicsi, de jó ízű. Az úttól északra gondosan öntözött gabona-, édes- 
cirok-, alfafű- és lucerna-táblák, zöldség- és főzelékkertek terülnek 
el. Peremükön papajafák roskadoznak nehéz, dinnyeszerű gyü- 
mölcseik terhe alatt. A falucska házai árnyas datolyapálma-ligetben 
bújnak meg. Az abjeni kísérleti mezőgazdasági telepre az állam 
sokat áldoz, az erőfeszítéseket jó eredmény koronázza. 

Dél-Jemenben a föld nagyobb része a törzsek vezetőinek kezén 
volt. A földet atörzs tagjai művelték és a használat fejében atermés 
bizonyos hányadát kötelesek voltak beszolgáltatni. A földreform 


bevezetésével megszűnt a nagybirtok, a földek egy részét 19 ezer 
család között osztották fel. A nagyüzemi gazdálkodást 24 állami 
gazdaság és számos mezőgazdasági szövetkezet igyekszik 
megvalósítani. 

Fő termékeik az édescirok (sorghum), a köles, a búza, az árpa, 
a datolya, a gyapot, a kávé (36 ezer tonna) és a szezámmag. Fon- 
tosak a takarmánynövények is. 

Az öntözött kertekben a banánon, papaján és datolyán kívül 
bőven terem a dinnye, gránátalma, datolyaszilva (jujube), mango, 
füge, kaktusz-füge (a fügekaktusz termése), citrom, jávai man- 
dula. A hegyvidéken a szarvasgomba is megterem. 

A birkák, kecskék, tehenek, tevék és szamarak mind-mind apró 
termetűek, vékony csontúak, mivel a takarmány szegényes, a legelő 
gyér. 

Abjenben is működik egy kísérleti tehenészet. A fekete-fehér fol- 
tos importált fríz teheneken meglátszik a szokatlan takarmány: 
soványak, tőgyeik kicsinyek. A naponta frissen fejt tej éppen csak 
hogy elég az ádeni kórház betegei számára. A néhány kanna tejet 
minden reggel odaszállítják. Az olajban gazdag arab országokban 
is rengeteg pénzt költenek a tehenészetre, de nem sok ered- 
ménnyel. 

A földművelés és állattenyésztés fejlesztésének kulcskérdése a 
bőséges vízellátás. Az eddig elkészült 200 artézi kúton túlmenően 
további kutakat kell fúrni, és alapos vízföldtani kutatás révén szám- 
ba kell venni és fel kell tárni az ország édesvíz-készleteit, hogy 
ésszerű felhasználásuk megtervezhető legyen. 

A tengerparton a lakosság 6099-a, az ország belsejében pedig 
a 9090-a él földművelésből, bár a kormány sok gondot fordít az 
ipar fejlesztésére is. 

Sukra után északnak kanyarodunk és elhagyjuk a tengerpartot. 
Már messziről feltűnik, hogy megváltozik a világ. A selymes sárga 
homokot fekete kőtenger váltja fel, előttünk fekete, rozsdavörös 
vulkáni kúpok magasodnak. Néhány százezer évvel ezelőtt ugyan- 


úgy a pokol kapuja lehetett ez a hely, mint ma az Afar-három- 
szög. 

Utunk egyre magasabbra emelkedik. Nemsokára a perem- 
hegység kristályos kőzetekből álló vonulatai közé érkezünk. 
A hegység legmagasabb csúcsa 2154 m. A levegő érezhetően hű- 
vösebb. A széles völgyek fenekét sárga, termékeny kőzetliszt (szilt) 
borítja. Mivel itt a csapadék viszonylag bőséges, mindenfelé 
gondosan művelt földeket látunk. A települések tanyaszerűek. 
A tulajdonos háza ott áll a földje peremén. A házak csak ritkán 
sűrűsödnek össze községgé. 

Ilyen Mudhija. Kőből épült egy- és kétemeletes házai szabályos 
utcákat alkotnak. Nagy a sürgés-forgás, éppen vásár van. A tűzi- 
faárusok nem nagyon kínálgatják portékájukat — veszik azt kí- 
nálás nélkül is, mert a tűzifa nagy kincs. A magasabb hegyek olda- 
lát borító egykori bozótos erdőket az évezredek során már leta- 
rolták, a védtelenül maradt talajt elmosta az eső. A világ sok- 
sok hegyoldala vált pusztasággá, hiszen évezredeken át a fa volt 
az emberiség tüzelője és nélkülözhetetlen építőanyaga. A fát egy- 
re messzebbről kell hozni. És micsoda fa nő itt! Hiszen a növény 
képtelen igazi, vastag törzsű fává serdülni, mert már kora ifjúságá- 
ban csonkává legelik a kecskék. A köves pusztaságokon élő kecs- 
kék valósággal , fölgallyaznak" a fákra, hogy hozzájuthassanak a 
nedvdús, fiatal levelekhez. A tűzifa zöme girbe-gurba, göcsörtös 
ág, karvastagságú vagy vékonyabb. Ahol viszonylag sok a hulla- 
dékfa, ott faszenet égetnek belőle. Igen kedvelik, mert az izzó fa- 
szénparázson lehet csak igazán jó kebabot vagy tikkét sütni. 
A kebab nyárson sült darált birkahús, a tikke pedig leginkább a mi 
, rablóhúsunkra" hasonlít, de szintén birka- vagy kecskehúsból 
készül. Igen kedvelt eledel a nyárson sült vese és máj. Persze 
mindez inkább csak a nagy ünnepeken szerepel a család étlapján, 
vagy akkor, ha egy állat véletlenül eltöri a lábát és le kell vágni. 
A rossznyelvek szerint egy pásztor, ha húsra éhezik, mindig meg- 
találja a módját, hogy az egyik állatnak , véletlenül" eltörjön a lába. 


A pásztorok között sok az agyafúrt, furfangos ember. Azzá teszi 
a kemény nélkülözésekkel teli élet. Másképp talán el is pusztulna. 

A tűzifaárusokkal szemben élőállat vásár folyik. Birkára, kecs- 
kére, szamárra alkusznak. A vevő, hogy leszorítsa az árat, igyek- 
szik minden rosszat rákenni a szegény állatra. Az eladó egykedvű- 
en gubbaszt a földön törökülésben, sovány, inas karját könyö- 
kével a felhúzott térdére támasztva. Csak ritkán szólal meg, akkor 
is halkan: 

— Allahra mondom, ez az utolsó ár. Vagy azt akarod talán, hogy 
éhenhaljon a családom? 

Neki nem sürgős, mert tudja, hogy a kínálat kisebb, mint a keres- 
let. 

A főtér három eukaliptuszfájának gyér árnyékában nehéz teher- 
autó áll. Ilyen teherautókat csak a fejlődő országokban lehet látni. 
Hogy mi mindent festettek és aggattak rá — még felsorolni is sok 
lenne. A szívós tehergépkocsivezetők a szállítás igazi hősei a 
viszonylag nagy ország belső vidékeinek úttalan útjain. Nemcsak 
árut szállítanak, hanem utasokat is. A toronymagasan felpakolt 
ládák tetejére még felkapaszkodik egy tucat ember, esetleg néhány 
kecskével és birkával együtt. 

Az utasokból jut a vezetőfülke tetejére és hágcsóira is. Nem kis 
felelősség egy ilyen túlterhelt járművel végigkanyarogni a hegyek 
nyaktörő hágóin vagy az aszók szűk, kacskaringós fenekén. Ezek a 
sofőrök nemcsak jó vezetők, de ezermesterek is, hiszen a hosszú 
pusztai utakon teljesen magukra vannak hagyva. Baj esetén legfel- 
jebb egy szembejövő vagy mögöttük azonos irányba haladó jármű 
vezetőjének segítségére számíthatnak. Egymásra utaltságuk ösz- 
szetartóvá, szinte testvérekké kovácsolta őket. 

Lodár és Mukeirasz erődházai szétszórtan állnak a domb- 
lejtőkön. Különösen szépek, mivel jórészt kőkockákból épültek, a 
kockák közötti réseket fehér gipsszel szépen kifugázták és az ab- 
lakkereteket is gipsszel díszítették. A téglalap alakú ablakokban 
gyönyörűen faragott farácsok váltakoznak kék, zöld, piros, sárga 


üvegtáblákkal. Az ablakok fölötti félkörös nyílásokat is sugarasan 
elhelyezett színes üvegtáblák fedik. A mecsetek fala és kupolája 
hófehér. Karcsú minaretjük fehér hengerét hagymakupola koro- 
názza. Alatta széles erkély fut körbe. Onnan hívja imára az igaz- 
hivőket naponta ötször a müezzin szépen tremolózó éneke: 
, Allahu akbar, laa ilaaha illa laah!" (Nagy az Isten, nincs más Isten 
csak Allah!) 

Utunk most egy széles völgyben kelet felé tart meredeken kibil- 
lent csillámpala rétegek között. A csillámokkal borított ezüsthegyek 
országában járunk. Azután vastag üledékes kőzetekkel fedett táb- 
lás területre jutunk. Itt a föld harmadidőszakában — úgy a legutóbbi 
hatvanmillió év alatt — leülepedett kőzetek hatalmas, vízszintes 
lemezeket alkotnak. Vaskos mészkő márga- és homokkőpadok 
feküsznek egymáson. Tetejükre vastag anhidrit- és gipszrétegek 
települtek. Hadramaut kiterjedt gipszfennsíkjai kimeríthetetlen 
nyersanyagot adnak, a gipsz nagyon fontos szerepet játszik az 
építészetben. 

Az erózió széles, mély völgyeket, medencéket vágott a vastag, 
üledékes kőzetrétegekbe. A völgyeket 100—150 m magas függő- 
leges sziklafalak szegélyezik. Ahol a kemény homokkő megvédte 
az alatta fekvő puhább rétegeket, ott hatalmas asztalszerű táblák 
(, mezák"), kőgombák, meredek hegyfokok alakultak ki. A puhább 
alsó rétegek néha megroggyannak, és a felettük fekvő kemény 
anhidrit-gipszrétegekből ház nagyságú tömbök suvadnak le a 
völgy talpára. Egy ilyen helyen gipszégetőkre bukkanunk. Egy iz- 
mos férfi ütött-kopott fejszével tűzifát hasogat. Csokoládébarna 
hátán a bütykös gerinc mellett vékony csermelyként csurran a 
verejték. Mások nagy pörölyökkel a nyers gipsztömböket törik 
apróbbra. A gipszet kőből rakott boksákban égetik ki. A kiűzött kén 
szúrós szaga orrunkba mar. Mindent belep a fehér gipszpor. 
Néhány kilométer után a mellékvölgyből a Habbán-aszó széles 
völgyébe jutunk. A medencévé szélesülő völgybe számos mellék- 
aszó torkollik kisebb táblákra, kőtornyokra szabdalva az egykor 


összefüggő fennsíkot. A medence fenekét sárga kőzetliszt borít- 
ja. Mivel ez meglehetősen agyagos, ezért jó termőtalaj és gondosan 
művelik. A sárga talajon friss szántások sötétebb okkersárga foltjai 
mutatják, hogy a talaj nedvességtartalma kielégítő. A mezsgyék 
mellett sötét lombú, jó növésű fák állnak elszórtan. A települések a 
sziklafalak lábát borító törmelékdombok peremére épültek. A leg- 
nagyobb település: Habbán, magas, felhőkarcolószerű házaival a 
távolból Manhattanra emlékeztet. Közelebbről persze hamar ki- 
bontakozik a különbség. Az átlag négyemeletes, erődszerű házak 
vályogból épültek és csak néhánynak a falát vakolták be gipsszel 
vagy meszelték fehérre. A minaret erkélyén a négy égtáj felé 
mutató hangszórók és néhány girbe-gurba oszlop elárulja, hogy a 
városnak villanyvilágítása van. Az áramot nyersolaj-motorokkal 
hajtott generátorok fejlesztik. Ma már ez minden nagyobb telepü- 
lésen általános. 

A félreeső vádikban még láthatunk néhány elszórtan növő töm- 
jénfát, de mézgáját a múlt század óta nem gyűjtik már. A szűkebb 
völgyekben egyre több a datolyaliget. A látvány néha fantasztikusan 
szép. A völgy mélyén datolyapálmák haragoszöld koronáinak ten- 
gere hullámzik a szélben, rőtvörös, sárgásbarna sziklafalak tövé- 
ben. A zöld tengerből itt-ott hófehér, csipkés mellvédű, csipkés 
tornyú vályogpaloták emelkednek ki: az egykori földesurak lakó- 
helyei. 

Mejfá Habbánhoz hasonló település, csak kisebb.ltt is működik 
egy kísérleti gazdaság, mégpedig magyar vezetéssel. Érdi Sándor 
és munkatársai már közel tíz éve igyekeznek megvalósítani száz 
hektáron a korszerű nagyüzemi gazdálkodás módszereit. Kútjaik 
elég bővizűek ahhoz, hogy alkalmazhassák a szórófejes öntözést, 
és ez nagyon is elősegíti a jó hozamok elérését. 

Mivel a Habbán- és Magla-aszó széles medre alkalmas a gépe- 
sített gazdálkodásra, a községben mezőgazdasági gépjavító ál- 
lomás működik. 

Utunk délkelet felé kanyarodva ismét lefelé lejt és a homok- 


buckák sűrűsödése a tengerpart közelségét jelzi. A széles tenger- 
part menti síkságot szabályos homokbarkánok félholdjai borítják. 
A természet körforgásában a pusztuló hegyek anyagát a tengerbe 
sodorja az esővíz, ott a hullámok évmilliókon át folyó játéka finom 
homokká morzsolja és kiveri a partra. A száraz, finom homokot fel- 
kapja a szél. Először apró barkánokat, majd dünéket, homok- 
dombokat formál belőlük, azután nekihajtja a hegyek lábának, ahol 
a homok magas dombok párhuzamos soraivá halmozódik. A vég- 
telenbe vesző homokvonulatokat helyenként datolyapálmákból ál- 
ló apró oázisok szakítják meg ott, ahol felszínre buggyan a talajvíz. 
Az egyik oázisbáól fiatal lányok vidám csapata fut felénk. Megkérnek, 
vigyük el őket Bir-Aliba, a legközelebbi faluba. Tetőtől talpig fekete 
abája burkolja testüket, de amint beszállnak a kocsiba, látjuk hogy 
a gyászos lepel alatt piros, zöld, kék, selyembrokátból készült ruhát 
viselnek. Alighanem büszkék is rá, mert hagyják, hogy az abája kis- 
sé félrecsússzon az ölükből. Hajukat ezer vékony varkorcsba fon- 
ták, homlokukat széles ezüst, illetve ón láncfonat övezi, amiről a 
kauri kagylóhoz hasonló fémkagylók csüngenek alá. Csuklójukon, 
karjukon se szeri, se száma a karpereceknek. Az ezüstből valókat 
néhol egy-egy szép türkizkő díszíti. Az ónból készülteknél ugyan- 
ezt valami olcsó türkiz színű műanyag helyettesíti. Mezitláb van- 
nak, de bokájukon ugyancsak vastag fém lábperec zörög. Erősen 
lúdtalpasak. A lazahomokon nehéz a járás és még nehezebb, ha a 
fiatal lány fejét nagy köteg tűzifa, pálmalevél vagy éppenséggel 
húsz liter víz terheli. Nem csoda, ha a lábfej-csontok természetes 
boltozata csakhamar laposra nyomódik. Talpukon vastag a bőr. 
Erre nagyon is szükség van, hogy ne érezzenek minden apró ka- 
vicsot, és el tudják viselni a forró homok érintését. 

Vidám nevetés közepette — miközben szájuk állandóan kerepel — 
elhelyezkednek a jármű hátuljában. Pillanatok alatt birkafaggyúval 
és kecsketejjel kevert egészséges testszag tölti be a kocsit. Az, 
hogy az öt lány asszony és férfi kíséret nélkül felkéredzkedett egy 
arra haladó gépkocsira, élénken bizonyítja, hogy mennyivel több 


szabadságot élveznek a beduin lányok, asszonyok, mint letelepe- 
dett, földművelő társaik. 

Bir-Ali napégette, sósvízmarta apró halászfalu. Az országút mel- 
letti ütött-kopott csajhánája egyben szálloda is. A satnya zöld bok- 
rok miatt , kert"-nek nevezett udvaron néhány vaságy (brit kincs- 
tári hagyaték) áll egymás mellett. Az ágyneműt gondosan össze- 
göngyölték és letakarták gyékénnyel, hogy napközben ne lepje 
a por. De a mosdónál csapból csurdogál a víz. A kútból motor 
nyomja a tetőn levő tartályba. 

A falucska közelében ismét több kisebb vulkáni kúp csipkézi a 
tengerpartot. Itt volt egykor Kána, a Hadramauti-királyság legfon- 
tosabb kikötője, a tömjénút egyik fontos állomása. Periplus az i. e. 
harmadik században írta le a kikötőt, és megemlékezik róla Ezekiel 
próféta könyve is. Ömlik rólunk a verejték, de felkapaszkodunk a 
Huszán al Gurabra, az egykori erőd helyére. A vulkán kalderájá- 


ban apró tó csillog, mivel a mély üregnek föld alatti összeköttetése 
van a tengerrel. Innen fentről csodálatosan szép látvány a sárga 
homokkal szegélyezett, fekete bazalt dombokkal koszorúzott kék 
öböl. 

Utunkat folytatva keresztezzük a Hadzsár-aszó medrét. Azaz, 
hogy nem is illik rá az aszó kifejezés, mert ebben csordogál Dél- 
Jemen egyik állandó vízfolyása. Csendes vizében halak cikáznak, 
tükrében mélyen föléje hajló datolyapálmák nézegetik bóbitás ko- 
ronájukat. Itt még a mirhafák is gyakoriak és csapolják is őket. 

Nemsokára ismét hegyek tűnnek fel előttünk. Nagy törésvonalak 
mentén ismét felszínre bukkan az ősi kristályos kőzetek egyik 
tömbje és meredeken szakad a tengerbe. Az útpályát a hegy kő- 
testébe robbantották. 

Elhaladunk a kormány részére fenntartott üdülő mellett, és máris 
kitárul előttünk Mukalla városa a meredek sziklafalak karéjában. 


Mukalla: az arábiai Velence 


Mukalla egyike a Közép-Kelet legszebb városainak. Gépkocsink 
legördül a várost kettészelő vádin átvezető széles hídra. Az egy- 
kori aszó völgye annyira megsüllyedt, hogy mélyen belényomult a 
tenger, tölcsérszerű öblöt alkotva. Az öböl csendes vizében a jobb 
part kockaházai tükröződnek. Előttük autóbuszállomás lehet, mert 
több ütött-kopott piros és zöld autóbusz ácsorog a téren. Közöttük 
néhány világoskék Ikarus is. A sekély, iszapos vízben rózsaszínű 
flamingók lépdelnek kényelmesen. Akad néhány totyakos peli- 
kán is. 

Az óváros átlagosan négyemeletes kockaházai lépcsőzetesen 
kúsznak fel a sziklák lábaihoz. A meredek sziklafal és a tengerpart 
között olyan kevés a hely, hogy az utca tengerpart felőli oldalán 
a házakat bele kellett építeni a vízbe, ez ad Velenceszerű színeze- 
tet a városnak. De a kőből épített masszív toronyházak hangulata 


egészen más. A tengerparton épült az egykori szultáni palota. 
Építészeti stílusa erős indiai befolyásra vall. Az egyik új mecset 
, modern" minaretjének hosszúkás ablakait este zöld neonfénnyel 
világítják meg. Ezzel szemben csodálatosan szép a régi mecset 
kúposan hengeres, világítótoronyra emlékeztető minaretje, a had- 
ramauti gipszművészet remeke. Szépen kombinálták benne a hó- 
fehér és világoskék színeket. Oszlopokon nyugvó kettős tetőtera- 
sza egyedülálló a maga nemében. 

A város élénk életén látszik, hogy 150 ezer lakosával Dél-Jemen 
második legnagyobb városa. Kikötője sekély, a nagyobb hajóknak 
kint az öbölben kell horgonyt vetniük. De nemis nagyon vetődnek el 
errefelé. Annál nagyobb a halászhajók forgalma. Nagy douk, erő- 
teljes, vaskos halászbárkák, karcsú, kenuszerű csónakok nyü- 
zsögnek a vízen. Az Ádeni-öböl még mindig igen gazdag különféle 


halakban, bár a Perzsa- (Arab) öböl és Európa között közlekedő 
tankhajók olaja már itt is fertőzi a vizet. Jóformán néhány métert 
sem tehetünk meg a tengerpart csodálatos fövenyén anélkül, hogy 
ne ragadna talpunkra bitumen galacsin. 

A nap már eltűnt a magas sziklaperem mögött. Kék árnyék borul 
a városra, de kint a tengeren még dereng a lenyugvó nap opálos, 
rózsaszínű fénye. A parton készülődnek a halászok. A vízbe épített 
töltőállomásnál megtöltik gázolajtartályaikat és a benzinlámpát. 
Berakják vékony, erős műszálból készült zöld hálóik hatalmas gön- 
gyölegeit. Napközben a parton gondosan kijavították a szakadáso- 
kat lábujjukkal feszítve a hálót, hogy mindkét kezüket szabadon 
tudják használni akeményfából készült vetélő kezelésére és a fonal 
csomózására. Visznek még némi vizet, kovásztalan tésztából sült 
lángost, elegendő kávét és teát. A hajókon, bárkákon van egy kis 
agyagtűzhely, ahol gyékény legyezőkkel fel lehet izzítani a fasze- 
net és abba állíthatják a sok vihart látott, ütött-kopott, kékzománcos 
teáskannát, vagy a rézből készült, feketére égett, hegyes, hajlott- 
csőrű kávéfőző edényt, aminek nehéz fedelét minaretet utánzó fo- 
gantyú díszíti, hogy Allah áldása kísérje a kávé készítőjét és élve- 
zőit. A tengeren hűvös a hajnal, jól esik a forró ital, na meg segít 
ébren tartani a fáradó halászokat, akikkel mindig hajóra száll né- 
hány, a mesterség fortélyait tanuló süldő legényke is. A benzin- 
lámpáknak az a szerepük, hogy erős fényükkel a bárkák közelébe 
csalogassák a halakat. 

Hajnalban alighogy rózsaszín fényben kezdenek tündökölni a 


kelő nap sugaraiban a nyugati városrész fehér házfalai, feltüne- 
deznek a hazatérő hajók és bárkák. A nagyobb bagalák, szambuk- 
kák horgonyt vetnek az öbölben és kisebb csónakok sietnek eléjük, 
hogy átvegyék a zsákmányt, partra szállítsák az embereket. 
A hegyes orrú, karcsú, kisebb bárkákon időben leállítják a motort, 
hogy a lendület vigye őket egyre lassuló siklással a part felé. Ami- 
kor a bárka orra rácsúszik a part vizes homokjára, a halászok fürgén 
kiugrálnak és a még mindig lendületben levő hajót az orr felemelé- 
sével egészen partra húzzák. 

Azután megkezdődik a zsákmány Kirakása: tonhalak, barraku- 
dák, nagy tengeri sügérek, ráják, kisebb cápák kerülnek az erős 
vállfákra; makrélák, szardíniák, rákok a gyékényszatyrokba. Az 
óriás-teknősöket, fűrészorrú halakat egyenként hozzák ki. 

A kirakodáshoz összesereglenek a gyerekek is, és apraja-nagyja 
boldogan segédkezik a zsákmány kicipelésében. A halászat évi 
60—70 ezer tonna hallal járul hozzá a lakosság élelmezéséhez. 
Mukallában újabban halfeldolgozó üzem is létesült. 

Ezen kívül a városban kevés az ipar. Van néhány szezámolaj 
készítő üzem, néhány cserző, néhány szőnyegszövő. Ezek mind 
ősi, háziipari módszerekkel dolgoznak műhelyeik repedezett 
vályogfalai között. A takácsmesterség elterjedtebb a szomszédos 
sihrben, ahol az ügyes mesterek tarka szöveteket szőnek. Ezekből 
készülnek a legszebb fúták. Egy fútára való kézzel szőtt, szépen 
mintázott anyagért tíz dínárt is elkérnek, holott már másfél dínárért 
is kapható megfelelő gyári kelme. 


A Gipsz-fennsíkon 


Mukallából a rijáni repülőtér felé tartunk az egyre inkább össze- 
szűkülő aszóban. A legszűkebb helyen egy merész szirtfokon áll 
Huszán el-Guászi. Az őrtornyot 1884-ben építették, hogy védje az 
északról Mukallába vezető utat. 


Az egykor a brit légierő számára épített egy-kifutópályás tábori 
repülőtér csak tíz kilométerre fekszik a várostól egy lapos domb- 
háton. Innen aszfaltburkolat nélküli út megy tovább Sihr-Szajhút 
felé. Valamikor Sihr volt a tömjénút kiindulópontja. Ide hozták a 


Dzofarban gyűjtött tömjént és mirhát is. Korábban a Dzsolon: 
a Gipsz-fennsíkon át a Sihrből Tárimba vezető utat használták 
leginkább a tengerpart és a Hadramaut-aszó között, de a modern 
aszfaltút már Rijánnál északra kanyarodik és csak a fennsík lábá- 
nál tér rá a régi út nyomvonalára. Ezért a repülőtér előtt derék- 
szögben északnak fordulunk. Előttünk széles völgy tárul ki. Északi 
peremén fenyegetően tornyosul elénk a félelmetes Gipsz-plató 
függőleges pereme. Legfelül vastag gipsz, alatta még vastagabb 
anhidrit és legalul laza homokkő. A homokkőfal lábát törmelék bo- 
rítja. De hogyan került 2400 méternél is magasabbra a gipsz és az 
anhidrit? Hiszen ezek a tenger elzárt öbleinek: a lagunáknak kiszá- 
radása révén csapódnak ki az elpárolgó tengervízből. Így is van. 
Ezelőtt tízmillió évvel még tengerfenék volt ez a terület és azóta tart 
lassú kiemelkedése. Már tudjuk, hogy az afrikai őskontinens részét 
formáló afro-arab lemez a mezopotámiai teknőben leülepedett üle- 
dékes kőzetek alá tolódik és azokat lassan felemeli. A felemelkedő 
táblás kőzetekben mély szakadékokat vájt az erózió. Az egész 
fennsíkot páfránylevélszerűen szerteágazó aszók szövevényes 
hálózata szövi be. Amilyen mértékben emelkedik a térszín, olyan 
mértékben harapódzik visszafelé a mély vízmosások felső része. 
Így azután előfordulhat, hogy a plató két oldalán futó vízmosások 
végül is összeérnek. Ez történt a terület két legnagyobb aszójával, 
a fennsíkot északról körülölelő Hadramaut- és Meszíla-aszóval is, 
amint azt később látni fogjuk. 

De most inkább az a gondunk, hogyan is jutunk át ezen a magas 
fennsíkon. A 150—200 m magas sziklafalak egyre jobban össze- 
szűkülnek, végül csaknem bezáródnak. Az új műút egy tucat hajtű- 
kanyarral vág neki a nyugati falnak. A gépkocsivezető visszakap- 
csol a hármas, majd kettes sebességre. Egy-egy meredek kanyar- 
ban még az egyest is igénybe kell venni. A motor zihálva eről- 
ködik, de haladunk. Végre fent vagyunk. Éppen jókor, mert a hűtővíz 
felforrt. Előttünk egyenetlen fennsík (peneplén) hullámzik. Legöm- 
bölyödött hátságai között sejteni lehet az aszók szövevényét. Az út 


mély szakadékokat kerülgetve ezeken a hátakon kanyarog. A leve- 
gő kellemesen hűvös, hiszen ezer méter fölött vagyunk. Utunk leg- 
magasabb pontja: a Mitla-hágó 1500 m magas. A fennsík legmaga- 
sabb pontja 2469 m a tengerszint felett. Az aszfaltút még a hágó 
előtt végetér. Mukallától 200 kilométer van már mögöttünk. Né- 
hány kilométert az épülő úton kell megtennünk fel a hágóig. Ez még 
tűrhető, bár nagyon poros. 

Azután végképp vége szakad az útnak. Előttünk széles nyalábot 
alkotnak az úttalan csapások, keréknyomok, amiket a legsimább 
részeket keresgélő gépkocsik jártak ki. A térszín rendkívül hepe- 
hupás. Kisebb-nagyobb görgetegek fedik és telis-tele van oldódási 
üregekkel. Aggódva gondolunk rá, mi lesz, ha eltörik a tengely 
ezen a kietlen kőpusztaságon, minden segítségtől távol? Kiderült, 
hogy gondos gépkocsivezetőnk hozott egy tartalék féltengelyt is. 
De amíg azt kicseréljük, ha netán . . . 

Három óra alatt 80 kilométert teszünk meg. Ekkor végre elérjük 
az Idim-aszót. Az egészistenverte , utat" megúsztuk egy kipufogó- 
cső-töréssel, a motorháztető leszakadásával, meg egy defekttel. 
Egy szembejövő teherautó vezetőjétől megtudjuk, hogy mintegy 
negyven km után ismét kiépített útra jutunk. Valóban az. A vádi 
fenekéről összeszedett gömbölyű görgetegkövekkel rakták ki 
mintegy három méter szélességben. A , macskaköves" úton vi- 
szonylag simán haladunk. 

Az Idim-aszó a Hadramaut-vádi egyik mellékága. Csupán né- 
hány száz méter széles. Fenekén datolyaligetek, megművelt, ön- 
tözött földek váltakoznak. Az út ezeknek a szegélyén vezet, mint 
ahogyan a települések is a sziklafalak lábához épültek, hogy ne 
foglaljanak el a földművelés számára alkalmas területeket. A házak 
itt már kizárólag vályogból épített toronyházak, és csak elvétve 
akad közöttük egy-egy fehérre vakolt vagy meszelt. A mész-, illetve 
gipszégetők kivénült datolyapálma törzseket hasogatnak fel, hogy 
tüzelőhöz jussanak. 

Mindent vastagon borít a sárga por. A vádik fenekét vastag kő- 


zetliszt lerakódás fedi. A finom, iszapos homokot (Szilt) az esők le- 
folyó vize teríti szét az aszók fenekén. Az ide-oda kanyargó víz 
ugyanakkor alámossa, szélesíti a vádik peremeit. Mindaz, ami 
elénk tárul a víz sok százezer éves munkájának az eredménye. 
Amikor a földkéreg nyugalomban van, akkor egyre vastagodik a vá- 
dik fenekén szétterített sziltréteg. De, hogy néhány tízezer év óta 
ismét emelkedőben van, azt abból látjuk, hogy az újabb esők új 
meder kivésését kezdték meg az öreg vádi fenekén. Ennek medre 
is már 3—6 m mélyen bevágódott a kőzetliszt testébe, és mivel az 
öreg aszó két sziklafala között ide-oda kanyarog, utunk többször is 
kénytelen keresztezni. Ezeken a helyeken híd helyett meredek, 
csak egy kocsit befogadó, szűk útbevágások vannak. Az esetleg 
szembejövők hangos dudaszóval figyelmeztetik egymást. Hogy 
nem mindig eredménnyel, azt jó néhány összetört autóroncs bi- 
zonyítja. 

Az Idim-aszó egyre szélesedve végül is beletorkollik az itt csak 
mintegy másfél kilométer széles kelet-nyugat irányú Hadramaut- 
aszóba. A Hadramaut-aszó meg egyesül az északnyugat felé visz- 
szavágódó Meszíla-aszóval, amely Szajhutnál éri el atengert. Ez a 
két aszó tehát hatalmas ívben megkerüli a gipszplatót. A Meszíla- 
vádi sokkal szűkebb, vadabb, meredek sziklafalai a 3090 m ma- 
gasságot is elérik a járművel járhatatlan völgy talpa felett. A két 
egybefonódó aszó jelentős választóvonal Dél-Jemen területén. 
Tőlük északra, északkeletre folytatódik a szinte lakatlan gipsz pe- 
neplén, majd a végtelen pusztaság fokozatosan lejt a Ruba-el-Háli 
homokóceánja felé. 

Szaúd-Arábia és Dél-Jemen között a Ruba-el-Háli pereme a po- 
litikai határ, de a vándorló futóhomokon a határ nagyon bizonytalan. 
A térszint itt is aszók szabdalják, de ezek sekélyebbek és keske- 
nyebbek, mint a délebbre fekvők. A gyér lakosság félnomád élet- 
módot folytat. Szerény településeik a szétszórtan fekvő néhány 


kút körül tálálhatók. A nagyobb települések: Tamúd, Taúr, Szánau 
lakossága sem több 200—250 főnél. 

Mivel Szaúd-Arábia szomszédos területei igen gazdagok kő- 
olajban, itt is beható kutatás folyt, sajnos ez idáig eredménytelenül. 
De a néhány kútban feltárt édesvizet hasznosítják. 

A pusztaságban neves nomád beduin törzsek tengetik nélkülö- 
zésekkel teli életüket: a szejárok, avamírok, katíriak, manahilek és 
mahrák. (A mahra törzs nem arab.) 

A beduin szó hallatára szívünk megtelik romantikával. Szabad- 
ságszeretet, hősiesség, lovagiasság, vendégbarátság, vérbosszú, 
rablóportyák, fehér tevéken száguldó, flintáikat durrogtató hordák, 
a tiszta arab faj utolsó képviselői — ez mind benne van ebben az 
egyetlen szóban. Tény az, hogy sok ellentmondó vonás jellemzi a 
puszták fiait. Életük rendkívül kemény küzdelelem a könyörtelen 
természettel a mindennapi falatért, az életbenmaradásért. A beduin 
jellemét ez a küzdelem kovácsolja olyanná, amilyen. Szívós, 
kitartó, makacs, lustálkodásra hajlamos, derék, kegyetlen, ravasz, 
kapzsi, nagylelkű, köpönyegforgató, hűséges. Mikor, hogy. Aho- 
gyan a sivatag törvénye diktálja. 

A sivatag törvénye szigorú, gyakorlatias, éppen ezért nem min- 
dig erkölcsös abban az értelemben, ahogyan mi az erkölcsösséget 
értelmezzük. A beduin kegyetlenkedésre is hajlamos, ha erkölcsi 
tartását megtöri a hirtelen harag, a fegyveres harc vadsága vagy 
a kapzsiság tüze. 

Testileg és lelkileg ki van téve a kora reggeltől késő estig forrón 
tűző nap könyörtelen, a vért, az agyat felforraló sugarainak. Szinte 
állandóan éhes és folytonosan szomjas, mert sohasem eheti tele 
magát és a sivatagi kutak bűzös, félsós vizével sohasem képes 
a szomját igazán oltani. Ha beteg, kínzó fájdalmára nincsen ír. 
Vagy kibírja vagy belepusztul. Vajon milyenek lennénk mi magunk 
ilyen körülmények között? 


Az arab múlt fellegvára: Tárim 


Hadramaut a Genezisben héberül , Hazarmaveth" néven szerepel. 
Jelentése: , a halál völgye". Mások az arab szót úgy értelmezik, 
hogy a, tűz földje". Akár így értelmezzük, akár úgy, mindenképpen 
olyan terület, amit halálos sivatagok ölelnek körül. Északon a kö- 
nyörtelen , Üres-Negyed", nyugaton a Szabatejn homoktenger, 
délen és keleten a kietlen gipszplató, amit csak a Meszíla-aszó 
járhatatlan szakadéka tör át. Nem csoda, ha ez az isten háta mö- 
götti, a sivatagok halálos ölelésében is termékeny, kellemes ég- 
hajlatú, mindentől elzárt föld mindmáig megőrízte az ősi arab múlt 
légkörét. 

A széles völgy és mellékvölgyei meglehetősen termékenyek. 
Az aszók fenekén felhalmozódott törmelék sok vizet tárol. Ott, ahol 
a vádi a talajvíz szintjéig bevágódott, a felszínre törő víz valóságos 
folyóként csörgedezik, mint Tárim és Szajún között néhány kilomé- 
ter hosszan. Nedvesebb években magasabb a vízszint, de kézzel 
ásott kutakkal mindenütt elérhető. A kőolajkutató fúrások kimutat- 
ták, hogy 300 m körüli mélységben is sok és jó minőségű édes- 
vizet tároló homokkő és konglomerátum (kavicskő) rétegek találha- 
tók. A víz nem emelkedik ugyan a felszínre, nyugalmi szintje 
17—20 m mély, de szivattyúval akár napi ezer köbméter is kiemel- 
hető egyetlen kútból. A kifolyó víz hőmérséklete 28—34 "C. 

Valószínűleg itt is az történt ami a Szaharában. A jégkorszakok 
idején még rengeteg víz halmozódott fel a törmelékes kőzetekben, 
mivel az éghajlat sokkal hűvösebb és nedvesebb volt. A terület 
csak az utolsó 6—8 ezer évben kezdett el kiszáradni és az erősebb 
elsivatagosodás csak két-háromezer évvel ezelőtt indult meg. 

Tárim felé haladva bővizű folyó mentén vezet utunk. A sok sivár 
pusztaság, a komor sziklás környezet után szinte paradicsomi a 
kép. A datolyaligetek között gondosan művelt földek, a folyóparton 
vízért jövő lányok, asszonyok, szomjukat oltó szamarak, birkák és 
kecskék. Még néhány sovány tehén is akad. 


Hogy a hadramauti asszonyok is szeretik a szép tarkamintás 
kelméket, azt leginkább akkor láthatjuk, ha munka közben figyel- 
jük meg őket észrevétlenül. A földig érő fekete fátyol, az abája 
akadályozza a szabad mozgást, ezért ilyenkor vagy leteszik, vagy 
a derekukra kötik. De jaj nekünk, ha észrevesznek! Átkok özönét 
zúdítva ránk, tüstént elfutnak vagy elbújnak. És ha netán férfiak 
is vannak a közelben, akkor legjobb, ha gyorsan elpakoljuk a fény- 
képezőgépet. 

Tárim , szent" város. ,, A tanulás városa", az iszlám szilárd bás- 
tyája. Lakosainak száma mindössze 12 ezer, a mükődő mecsetek 
száma pedig hatvan. Mondják, hogy valamikor 365 mecsettel 
büszkélkedett. Ezeknek zömét a 14. században Muzaffar, Omán 
meghódítója építette. A sok mecsetjelentőségét tüstént megértjük, 
ha meggondoljuk, hogy a 150 ezer lakosú Mukallában mindössze 
13 mecset minaretjéről hívja imára az igazhivőket a müezzin 
(illetve az őt helyettesítő magnetofon). A lakosság békéjét a hegy- 
fokokra épített erődök és a vastag városfalak vigyázzák. 

A város története visszanyúlik a Hadramauti királyság idejére, de 
azokról az időkről nem sokat tudunk. Mindenesetre erre vall egy 
szábeus kőhasáb A.L.M LD. felirattal, amit később a Selk Ali mecset 
lépcsőibe építettek be. Az bizonyos, hogy a 6. században a Beni 
Amr Muavija királyok uralkodtak. Egyikük még Khoszrau perzsa 
uralkodó udvarábais elment a Bagdad melletti Cecifonba. Ahogyan 
ez a nagy emberek halála után lenni szokott, a Próféta elhuny- 
tával a muzulmánok sokféle felekezetre szakadtak. Csak Tárim 
lakosai ragaszkodtak a hit eredeti tanaihoz. A hithű muzulmánok 
Muhadzsir ibn Abi Umaija és Ikrima ibn Abi Dzsál vezetésével le- 
győzték az ománi szakadárokat, azután Mahrán át az Áden melletti 
Abjenbe mentek. Egyesültek a máribi muzulmánokkal, és az ősi 
főváros, Sabva romjaitól keletre Madzsár al-Zurkannál végképp 
megverték a szakadárokat, akiknek a maradványai Nudzsair 


erődjébe menekülve egy ideig még kitartottak, de végül is megadták 
magukat. Így lett Tárim az iszlám bástyája és tanainak megőrzője. 

A 19. században megrerősödött a gazdag Al-Kaff család befo- 
lyása. A család tagjai a Próféta egyenes leszármazottainak: szei- 
jideknek vallották magukat, így köztiszteletnek örvendettek. 

Minden szeijidek őse: Szeijid Ahmed ibn Isza al-Muhadzsír, az 
iraki Bászrából vándorolt ide. Fehérre meszelt sírja a hozzátartozó 
imaházzal a Hadramaut-vádi déli sziklafalán Tárim és Szajún kö- 
zött áll. Először Hadzsarainban telepedett le. Később Tárimba köl- 
tözött, majd remeteségbe vonult arra a helyre, ahol most a mauzó- 
leuma áll. Sírját évente sok zarándok keresi fel még ma is. 

A szeijidek megjelenésével az indiai kasztrendszerre emlékezte- 
tő társadalmi tagolódás következett be, körülbelül eképpen: 

— a szeijidek a törzsek fölött állnak; 

— a szabad nomád törzsek (beduin); 

— a törzsi származású letelepedett lakosság (kabili); 
— a munkások (meskin); 

— és végül a nincstelenek (daif). 

Ma már ennek nincs sok jelentősége, de a házasságkötéseknél 
a konzervatívabb vidékeken még figyelembe veszik. 

A Kaff család gyermekei külföldi egyetemeken tanultak, ahonnan 
felvilágosultan tértek vissza és igyekeztek Hadramautban utolérni 
a huszadik századot. Tárimban és Szajúnban bevezették a villany- 
világítást, a vízvezetéket, megépítették a macskaköves országutat, 
és még sok más hasznos reform megvalósítására törekedtek. A Ií- 
biai Tripoliban volt egy jemeni tanítványom: Munír al-Kaff. Kiderült, 
hogy éppen otthon tartózkodik Tárimban. A társadalmi változások 
meglehetősen megnyírbálták a Kaff család befolyását. Birtokaikat 
felosztották, a szép parkban épült családi kastélyt állami turista- 
szállodává alakították át. Ráadásul Munír házát, amelyik az egyik 
oldalvölgy medrében épült, elmosta egy felhőszakadás és most a 
bátyja házában kell laknia. Némi keresgélés után megtaláltuk a 
négyemeletes vályogházat. 


Munír kitőrő örömmel fogadott. Amikor lent az utcán összeölel- 
keztünk, a harmadik és negyedik emelet ablakaiból a ház asz- 
szonyai, lányai boldogan integettek. Azután nem is láttuk őket töb- 
bet, sem Munír fiatal feleségét, akivel két héttel érkezésünk előtt 
kötött házasságot. Kiskorú unokahúgai, unokaöccsei azonban ott 
sürögtek körülöttünk. Felvezettek az első emeleti mafradzsba, ahol 
meggyőződhettünk róla, hogy a hagyományok ereje milyen gyor- 
san letörli az európai mázt, ha a világot járt, művelt arab vissza- 
kerül isten háta mögötti szülői házába. A helyiség vályogpadlóját 
faltól-falig kopott gyékényszőnyeg borítja. Levetjük a cipőnket és 
harisnyában lépünk be a helyiségbe, ahol néhány férfi heverészik 
a fal melletti párnákon. Dohányoznak, teáznak és nagy buzgalom- 
mal napraforgót rágnak. A gyékény máris telis-tele van az eldobott 
szotyola héjakkal. Mi is megisszuk a kötelező teát, utána egy kávét 
zengebillel, azután még egy teát, majd felkerekedünk, hogy meg- 
tekintsük a várost. Munír szakavatott vezetésével megcsodáljuk a 
hófehér al-Mohdar mecsetet és a teljes egészében vályogból és 
gipszből készült 60 méter magas minaretet, a hadramauti vályog- 
építészet egyedülálló remekét. 

A séta után leülünk a park árnyas fái alá és jó hideg sör mellett 
beszélgetünk. Munír bátyja szenvedélyes vadász. Így a vadászatra 
terelődik a szó. Sajnos a vadállomány egyre fogy. Különösen a ke- 
cses (és jó húsú) gazellák. A sakál meg a hiéna nem igazi vadász- 
zsákmány. Az előbbit azért irtják, mert kártékony és túl gyorsan sza- 
porodik, az utóbbit meginkább kímélik, mert ő a sivatag sírásója, az 
elhullott állatok tetemének eltakarítója. Az arabok kabs an-Nábinak 
(a Próféta kosa) nevezik és sok történet kering róla. 

Egyszer egy hiéna azt állította, hogy egy gazella fia az övé. El- 
mentek a Prófétához, ahol mindegyik esküdözött, hogy a gyermek 
az övé és kérte a Prófétát, hogy ítélje a fiút neki. A Próféta türelme- 
sen végighallgatta őket, majd azt mondta: 

— A gyermeket hagyjátok itt és menjetek haza békével. Aludjatok 
rá egyet és holnap reggel jöjjetek el ismét ide. 


Másnap reggel a gazella már régen ott türelmetlenkedett a Pró- 
féta házánál, amikor végre a hiéna is bekocogott nagy kényel- 
mesen. 

— Hogyan töltötted az éjszakát ó gazella? — kérdezte a Próféta 
kedvesen. 

— Egész éjjel le sem hunytam a szememet. Folyton csak a fiamért 
aggódtam és reszkettem, hogy a hiéna elrabolja tőlem. 

Ezután a Próféta a hiénához fordult. 

— És te hogyan töltötted az éjszakát, ó hiéna? 
— Köszönöm, jól aludtam Allah védelmében, míg a nagy csillag, 

a Nap fel nem kelt. 


Ekkor a Próféta a gazellához fordult: 
— Vidd a gyermeket, a tied. 

Az ítélet hallatára a hiéna átkozódni kezdett. Azt kiabálta, hogy 
Allah verje meg a Prófétát, az apját és minden leszármazottját. 

A próféta méregbe gurult, felkapta a mellette heverő mozsártörőt 
és nagy erővel a hiéna farához vágta. A hiéna azóta is úgy jár, mint- 
ha vonszolná sajgó hátsófelét. Íme a salamoni ítélet muzulmán vál- 
tozata. 

Megköszönjük a szíves vendéglátást, azután elindulunk Szajún, 
Hadramaut közigazgatási központja felé. A város Tárimtól negyven 
kilométerre nyugatra fekszik. 


Üveghegyek és vályog felhőkarcolók 


A számtalan szultánság, emírség és sejkség helyett a Jemeni 
Népi Demokratikus Köztársaság most hat kormányzóságra oszlik, 
élükön a kormányzóval (muhafiz). Az egyes kormányzóságok 
pedig több megyére (mudirijat) tagolódnak, vezetőjük a mámur. 
Az ötödik kormányzóság székhelye a tengerparti Mukalla, de mivel 
Hadramaut ettől meglehetősen elszigetelten fekszik, Szajún a 
második székhely. 

Elhaladunk az Idim-aszó torkolata előtt és csakhamar feltűnik az 
iraki szent mauzóleuma. Utunk nyílegyenesen vezet nyugat felé. 
Elmarad mellettünk a régi tábori repülőtér megkopott aszfalt kifu- 
tója, és haragoszöld datolyapálmák tengerében elénk tárul a füg- 
gőleges sziklafalak lábainál épült város. A város nyugati pereme fö- 
lött olyan magasak a sziklafalak, hogy Szajúnban sohasem láthat- 
juk a naplementét, mivel a Nap még magasan jár, amikor 
eltűnik a sziklafal mögött. 

Az átlagosan kétemeletes házak csak a városközpontban 
tömörülnek néhány rövid, szűk utcává. A többségük magas vályog- 
falakkal körülvett datolyaligetekben magányosan áll. Ezért az ,,ut- 


cák" csupán magas vályogfalakkal keretezett szűk sikátorok. A te- 
lepülés kútjai bőven ontják a tiszta, hűs vizet a kiterjedt vízvezeték- 
hálózatba és az öntőzőcsatornákba. 

Az öntözővíz igazságos elosztása igen fontos. Ez régen úgy 
történt, hogy az elosztóhelyen volt egy kisebb vízmedence. A víz 
felszínére egy apró lyukkal ellátott edényt helyeztek, amelyik lassan 
feltöltődve bizonyos idő múlva elsüllyedt. A kezdetleges , vízórával" 
mérték az időt, hogy minden parcella megkapja a számára előírt 
vízmennyiséget az előirányzott idő alatt. Ma már minden öntözési 
felügyelő csuklóját kvarcóra díszíti, és a régi időmérés teljesen 
feledésbe merült. 

A vályogfalak közötti sikátort olyan vastagon lepi a por, hogy 
nincs kedvünk az ízletes vacsora után sétára menni. Ehelyett fel- 
megyünk a lapos háztetőre körülnézni. Már késő éjszaka van és 
csodálatosan mély indigókék égbolt borul ránk szikrázó csillagok- 
kal behintve. Újhold lévén a holdfény sem enyhíti a sötétséget. 
A pálmák sűrű lombja elfedi az utcai lámpákat. A város feletti szik- 
lafal az alulról rávetődő fényben szinte áttetsző üvegfalként csillog. 


Amilyen varázslatos az este, olyan csodálatos a napkelte is 
éppen azért, mivel a magas sziklák miatt a napkorong csak jóval 
napkelte után jelenik meg. Ismét a tetőről szemlélődünk. 

A nappali 3-35 9C-hoz képest (novemberben) a reggeli 13 "C 
dermesztően hidegnek hat. A házak kéményeiből füst száll fel és 
könnyű fátyolként szétterül a tájon. Fával tüzelnek — csak annak 
van ilyen szép kék füstje. A tegnap este még , üveg" sziklafal most 
halovány, lilás-rózsaszín fényben ragyog. A sikátorokra, kertekre, 
kék árnyék borul. Azután ragyogó aranyos fény önti el a sziklafal 
peremét, amitől még mélyebb lesz a kék árnyék a völgy mélyén. 
Az aranyos fény lassan lejjebb kúszik és aranypasszománnyal 
hímezi ki a datolyalevelek csipkés szegélyét. A sikátorokban bége- 
tő bárányok és mekegő kecskék özönlenek innen is, onnan is. Pász- 
torgyerekek hajtják őket a kertek irányába, szemben a kelő nappal. 
Nemsokára elnyeli őket a napsugaraktól aranyló felvert por. 

Hadramaut éghajlata a tengerparthoz képest igen kellemes. Igaz, 
hogy július augusztusban 43 fok fölé emelkedik a higanyszál, de 
hajnalra 26—28 fokra hül le. Leghidegebb a december 26-27 fok 
déli és 11—12 fok hajnali hőmérséklettel. A viszonylagos nedves- 
ségtartalom 15—3596 között váltakozik. Az itt tartózkodást csak a 
mindent ellepő por teszi kellemetlenné. 

Gyakori a szemgyulladás, a trachoma, sok a rövidlátó, sőt a 
vak emberis (a vakság többnyire elhanyagolt trachoma következ- 
ménye). 

Szajún korábban a Katíri-szultánság fővárosa volt. A szultán 
nyolcemeletes, gipsszel vakolt hófehér vályogpalotája ma Néprajzi 
Múzeum. Az előtte fekvő, homokkal fedett tér a távolsági teher- 
autók pihenőhelye, mert a palota mögött húzódik a bazár, de annak 
szűk utcáiba a teherautók nem tudnak bemenni. Láthatunk itt 
nagy benzin- és gázolajszállító tartálykocsikat, propán-bután pa- 
lackokkal megrakott teherautókat, mindenféle zsákokkal torony- 
magasan megpakolt járműveket. A személygépkocsi kevés, de 
egyre szaporodnak a japán motorkerékpárok. 


A szukban (bazár) nagy az élénkség, mert éppen vásár van. Ez 
magais szinte néprajzi múzeum. Mindenféle holmit árulnak, sokról 
sejtelmünk sincs, hogy mi lehet, de ahadrámiak mindennapos mun- 
kájának fontos használati tárgyai. Egy ember, hóna alatt összetekert, 
színes gyékényszőnyegekkel, girbire alkuszik. A girbi kecskebőr- 
ből készült vizestömlő. Évezredek óta fontos eszköze az emberi- 
ségnek, akár mint víztartó , akár mint úszóhólyag, illetve több darab 
egymás mellé erősítéséből készített tutaj (kalak). Azi. e. 9. század- 
ból származó asszír domborműveken ostromra induló katonákat 
láthatunk, amint felfújt tömlőiket magukhoz szorítva átússzák a fo- 
lyót. Ilyen tömlőkből készült tutajokon úsztatták le a követ Babilon 
építéséhez, ilyen tömlőkkel kelhettek át őseink a Dunán. Ilyen 
tömlőtutajokon szállítják még ma is a szenet a Sárga-folyamon. 
A girbi nélkülözhetetlen eszköze a sivatag vándorának, mert abban 
szállítja hosszú vándorútjai során az éltető vizet. A gondosan kezelt 
girbi felülete , átizzad" valamennyi folyadékot, és ennek elpárol- 
gása tartja viszonylag hűvösen a tömlő tartalmát. Ma már egyre 
inkább kiszorítják az olcsó kínai hőszigetelt edények. 

Hadramaut széles völgye tele van a vályogépítkezés sok-sok re- 
mekével. A Szajúntól 25 km távolságban nyugatra fekvő Sibám felé 
csodálatos vályogmecsetek mellett haladunk el. Valamennyi egy- 
egy muzulmán , szent", köztiszteletben álló egyházi férfiú sírhelye. 
Sőt, egy asszony is van közöttük, akit szentként tisztelnek. A földe- 
ken szorgos munka folyik, főleg asszonyok foglalkoznak a termés 
betakarításával. Ezen a tájon különös, tűhegyes, széles karimájú 
szalmakalapokat viselnek. Földig érő fekete leplükben olyanok, 
mintha egy csoport mágus készülődne boszorkányszombatra. 

A távolban, az itt már két-három kilométer széles vádi északi 
sziklafala előtt feltűnik a , vályog felhőkarcolók városa": Sibám. 
Itt város állt már az i. e. 3. században is. A látvány valóban lenyű- 
göző. Az 5000 családnak otthont adó várost úgy építették, hogy a 
hat-nyolcemeletes házak falai a vádi felé teljesen összefüggő bás- 
tyát alkotnak. Ezen a bástyán mindössze három kapu vezet át. 


A kapun belül szűk sikátorok választják el egymástól az egyes ház- 
tömböket, de sok helyen a felsőbb emeleteket fedett, zárt átjárók 
kötik össze. A házak legfelső emeletei szinte , függő utcákat" al- 
kotnak, az egész városon végig lehet sétálni anélkül, hogy le kel- 
lene jönni a földszintre. Bár az apró tereken kutak is vannak, ma 
már vízvezeték is épült. 

A kívülről szem éődőt megtévesztheti, hogy az ablakok fölött 
— a jobb légáramlás biztosítása céljából — még négyszögletes 
szellőzőnyílások is vannak. Tehát egy ablak -- egy szellőzőnyílás — 
egy emelet. Akik ezt nem tudják, azok 12—13 emeletes házakról 
adnak hírt. 

Elmegyünk egy , téglagyár" mellett. Az agyagot, vizet és szecs- 
kát egy hatalmas vályogüstben szamárvontatta járgány keveri. 
A 45x35x10 cm méretű téglákat kézzel verik ki, majd kiterítik a 
napra száradni. A kiszáradt téglákat nagy rakásokban tárolják, 
úgy állítva őket egymásra, hogy közöttük járhasson a levegő. Így a 
tégla tárolás közben még tovább , érik". Ezekből épültek Sibám 
ötszáz évesnek mondott felhőkarcolói is. Ott, ahol jól faragható kő 
van, a két anyagot kombinálva használják. Az alapokat, a földszin- 
tetés az első emeletet kőből építik és erre jön a vályogtégla. A magas 
házak szilárdságát a trapéz alakú, fölfelé enyhén egymásnak dőlő 
falak biztosítják. 

A szálloda árnyas udvarán beszélgetünk, halk társalgásunkat 
repülőgép dübörgése töri meg. Megtudjuk, hogy most avatják 
Szajún új repülőterét. Ennek tiszteletére húznak el az itt állomásozó 
vadászkötelékek gépei mélyrepülésben az ünneplők feje felett. 
Sugárhajtású vadászgépek és ötszáz éves vályog-felhőkarcolók! 


A Hadramaut-aszó nyugat felé egyre jobban kiszélesedik. Mere- 
dek sziklafalakból álló partjai fokozatosan ellaposodnak. Végül is 
eltűnnek a Ramlat Szabatejn homokdombjai alatt. Sabvának, 
a Himjarita birodalom egykori fővárosának romjai 120 kilométer 
távolságban feküsznek Sibámtól nyugatra. Rajtuk túl mindent ho- 
mok borít az észak-jemeni határvidéken húzódó hegyvidék lábáig. 
Ott terült el a Katabáni-királyság Timna székhellyel és még azon túl 
Sába királysága fényes fővárosával Máribbal és a lenyűgöző duz- 
zasztógáttal. 

Esteledik. A lassan lehűlő homok bársonyán heverészve ál- 
modozunk. Lehunyt szemünk előtt álomképek kergetik egymást. 
Illumkuhnak, a Hold-istennek templomából fényes kísérettel kilép 
Bilkisz, a legendás királynő. Fenséges szépsége mindenkit el- 
bűvöl. Éjfekete hajának dús fürtjeit gyöngyháló tartja össze — a 
Perzsa-öböl kagylóinak kristálykönnyei. Formás füleinek remegő 
cimpáiból lapisz lazulival kirakott egyiptomi aranyfüggők csünge- 
nek alá. Kecses nyakát ékkövekkel terhes remekművű aranylánc 
díszíti. Fekete gyémántokként csillogó okos szemeiből derű és 
szeretet árad. Pompás ruhájának selyme halkan zizzen, amint ké- 
nyes testtartással lefelé lépdel a rózsaszín márványlépcsőkön. 
A mellette haladó díszes öltözetű szolgák finomművű arany füstö- 
lőket lóbálnak. Mindent betölt a tömjén és mirha kékesszürke 
füstjének balzsamos illata. 

Álmodozásunkból három sakál szirénaszerű vonyítása riaszt fel. 
Kissé távolabb két csapottfarú hiéna üget. Arrafelé húznak, ahol a 
messzeségben egy elhullott teve teteme felett fekete varjak 
köröznek . . . 


Epilógus 


Ez tehát a Jemeni Népi Demokratikus Köztársaság. A rövid leírás 
távolról sem teljes, és pontosabb adatok — például egy megbízható 
térkép — hozzáférhetetlensége miatt talán nem is mindig pontos. 
Mégis e néhány sor és a képek segítségével bepillanthatunk ebbe 
a távoli, baráti országba, amelyik oly gazdag természeti szépsé- 
gekben, az ősi arab kultúra emlékeiben, hagyományaiban és 
amelynek kedves, barátságos, vendégszerető népe oly derűlátóan, 
magabiztosan, szorgalmasan fáradozik azon, hogy hazája ismét 
gazdag és virágzó legyen. 

A fényképezőgép számára látszólag csak a jelen idő adatik meg 
i — amikor és ahol a fényképész jelen van. 

A fényképezőgép azonban különösen érzékeny a múltra, pontosabban: 
a régi vagy eltűnőben levő mindig hangsúlyos lesz a fényképen. 
Dél-Jemenben kikerülhetetlen a múlt! 

A több évszázados visszavetettség s az idegen uralmak nyomai 
nem tüntethetők el másfél évtizedes függetlenség alatt. 

A múlt azonban nemcsak terheket jelent 
— ősi hagyományokat, gazdag kultúrát is. 

Ez a nép az életben maradásért folytatott keserves küzdelemben 
évszázadokon át ápolta értékes örökségét. 

S meg tudta őrizni a talán legfontosabbat: saját arculatát. 

A fényképezőgép ezt akarta megragadni. 

Mert ez tette számunkra Dél-Jement nemcsak érdekessé 
— rokonszenvessé is. 


Budapest, 1983. november 

